url: =Zomi min tawh kisap hun lua ta. - Laibu Saal\nHome > Thuluui/Articles > Zomi min tawh kisap hun lua ta.\nZomi min tawh kisap hun lua ta.\nKa pianna Khamtung hi-a ka nu leh ka pa Zomi ahih manin ka neu lai-in Chin cih kammal khat veibek ka za ngeikei hi. Ka nu leh ka pa in khat veibek: “Chin hi hang” hong ci ngeilo hi. Tedim ah sang ka kah sungin zong Zomi lak vive ahih manin kua mi ka hi hiam? cih kankul ngeilo-a, Chin cih kammal mahmah kiza ngei vetlo hi. Rangoon ah Kawlte lak ah sang ka kah ciangin: “Bang minam nahi hiam?”\nci-in hong kidong sese-a, “Zomi hi ing” ci-in ka dawng hi. Kawlte in Zomi cih natheilo uh ahih manin: “Chin nahi hiam, Kachin nahi hiam?” ci-in hong dongkik sese uhhi. Amau theihsa khatbek tawh hong ciamteh mikmek uhhi. Ke’n bel:.”Chin hi ke’ng, Zomi hi’ng” ci-in dawngkik tektekse ing.\nUSA ka tun ciangin zong: “Koi gam pan hong pai nahi hiam?” ci-in hong kidong pahpah a, “Kawlgam pan hi’ng, ahih hang Kawlmi hi ke’ng, Zomi hi’ng” ci-a ka gen ciangin Zomi mahin hong sangpah uhhi. Zomi hi’ng, cita le’ng, Kawlte’n: “Chin nahi hiam?” ci-in hong dongkik hamtangbek a, gam khangtona a om mipilte’n: “Kawlgam pan hong pai nahih ciangin Kawlte hi zawteh, Chin-te hi zawteh” ci-in kuamah’n hong ci hamtang selo uhhi. Zomi ka hi, ka cih bangin hong sang pah uh a, Zomi-in hong ciamteh pahlel uhhi.\n2001 kum April kha sungin Guam atung ih mipih Zomi pawl khat, asylum interview ah kam phensak dingin ka pai sungin, minam hong kidot ciang, “Zomi” kici ding hihang ka cih leh khat in: “Midang-te’n, ‘Chin’ in hong thei zaw ahih teh, Chin kici zawlo ding ihhi hiam?” ci-in hong dawng hi.\nI minam min Chin hi zaw hiam? Zomi hi zaw hiam? a buaipih huailopi tu dongin i buaipih mahmah hi. Mi hong ciamtehna bang mang zaw ding ihi hiam? Zomi pen ei kam hi diak a e’n zanglua lehang, Zomi a deihlo mi dangte’n hong zatpih nuamlo ding uhhi, a ci i om mah bangin mi dangte hong cihpih nop hun dong ngak a, tua hun ciang zang pan ding ihi hiam? Greek-te leh Japan-te’n bel a minam min uh amau kam lopi tawh a kiciapteh tudong phamawh sakei ven, e’n e leh, phamawh i sa hiam? I minam min bang taktak hi-a, ei kam lopi tawh hong kiciamteh tehlai leh ut ihi hiam? Zomite kammal sungah, ‘Chin’ cih kammal khatbeek omlo ahih ciangin Kawlte’n ‘Chin’ hong cih tawh lungkim kimlai ding ihi hiam? I minam min Zomi hilo ham? Zomi kicih hun nailo hiam? Hun luata hi! Zomi hiteh! Zomi kicih hunlua mahmahta!\n‘Chin’ pen Kawl kammal hi-a, a deihkaihte’n: “‘Lawm ahong cihna hi”, ci uh hi. Tangthu kansut lehang Kawlte hong lawmbawlna ka mu ngeikei hi. Bogyoke Aung San in England kumpite khut sung pan suahtakna adeih hun tawl khat sung hong lawmbawl ve’n, tualo Kawlte’n hong lawmbawl ngeilo uhhi. Tu hun diakdiak ciangin Kawlte’n hong lawmbawl ding cih thadah hong vatmai nuam zaw uhhi. Galkap ulian hong piak sawm nawnlo uhhi. Kumpi nasem ulian hong piak sawm nawnlo uhhi. Khamtung ah galkap om ngeilopi galkap hong puak uhhi. Ahang na thei naleh? Tangval tata hong puak uha, Zomi nungakte a ngah zawh zahzah uh tenpihgawp nuam uhhi. A tate uh Buddhist biakna ngeina tawh pantah nuam uhhi. Buddhist biakna ngeina tawh a pattah theihnadingin lutolte zong Khamtung ah hong puak uhhi. Na khua sung, na gam sung ah Kawl biakna Buddhist sang hong omlam na phawknai hiam? English-te Kawlgam ah hong lut lai-in thau tawh hong lut a, Kawlgam sung a na manpha a laktheih zahzah la-in, England ah ciahpih hi. American-te ahih leh Lungdamna thu leh pilna tawh Kawlgam hong lut uha minamneu khempeuh tungah Lungdamna thu leh pilna hong puak uhhi. Tu’n Kawlte Khamtungah hong pai uha, hong deihsak tateu in hih phattuamna hong puak ding, cih hilo-in Kawlgam sunga mi namneuteng a maimangsak nuam uh hilel hi. Kawlgam i cih mah bangin Kawlte gam taktak suah nuam uhhi. Na minam hong maimangsak nuam hi. Na biakna hong susia nuam hi. Christian na suak ding hong kham hi. Na singlamteh hong phuksak hi. Biakinn tunga na suante nangawn hong lakhiasak hi. Tua maw, Kawlte’ hong lawmbawlna! Tu dong, ‘Chin Poh’, mah hong cilai hilo hiam? Ke’n ka neu tunga kipan Kawlte’ hong itna, hong lawmbawlna mu ngeikeng. Kawlte’ lawm hi ngeilo hihang. I minam pen Chin hi ngeilo hi. Minam khat pen minam dang khat i lawm cih banglel tawh kiciamteh ngeilo hi. Kawlte’ lawm peuh hilo-in Zomi hihang!\nKhamtung ah kipawlna lian a om masa pen Zomi Baptist Convention hi, ci leng kikhiallua-in ka umkei hi. Zomi Baptist Convention min a kiphuak lai-in Falam, Khalkha, Tedim pan makaiteng mah kikuma thukimna tawh min na phuak uhhi. Khangthak ciangin biakna sungah politics hong luta, Zomi pen ei kam hi phadiak cise uh ahih manin Zomi deihlo a dangte in Chin Baptist Convention tawh hong laih nuam sese uh hi. Ei kam tawh nungak tangval ahi zong, numei pasal ahi zong, i khenna-in ‘lia leh taang’ i nei-a, a neite-a zat khop pih le’ng hilel napi eimah mah hong langpanna uhin, Falam, Khalkha, Tedim gam sungah cikmah huna a kizang ngei lo, ‘salaing leh maing’ zat dingin University sangnaupang khat hong hanciam hi. A dangte zong oltakin hong lawh zopah hi.\nTua bangin hong kilangpan lua ahih ciangin: “Zomi kici lehang a dangte’n hong zatpih nuamkeikha inteh”, ci-in Cimnuai-mi peuh kihemcih heihai hihang. Cimnuai i lawh ciangin, sung khat suak hihang, laigui zom hihang, cih lungsim hong neisaka, sung khat suak bang, laigui zom banga kingaihsun thei zawdiak ihih leh pha. Ahi zongin i pianna taktak kansut ni, ci le’ng, Cimnuai pan piang taktak hi-in na ki-um thei hiam? Vakhu tui hiam khat sung pan keuh khia ihihkei leh Ciimnuai pan laipianlo ding hihang. Tapidaw-te’ upna tawh kilehbulh hilo ahi hiam? Ciimnuai mun zong koi lai-ah om, cih a kicianin kithei lo hi. Kithei mah leh zong Cimnuai pen mun khat hilela i vekpi in hong huam zolo hi. Tua mah bangin Tedim-mi hihang, pawl khat in ci hihang. Tedim pen zum tutna khuapi hi-a, ei mite ading khuapi thupi pen hi. Ahi zongin Tedim-mi cih bang om theilo hi. Tedim khua-a a teng Tedimte cihbek om hi. Tedim khua bek in ei mi khempeuh huam zolo hi. Nidanga Tedim uk pen tu’n Tonzang uk tawh khen nih kisuaha khuapi min zui-in i minam min puasak lehang Tonzang khua leh Tonzang huam sunga a teng mite in, ko Tedim-mi hikei ung, hong cinuam ding uhhi. Mikangte uk sungin Kamhaumi peuh hong ci zanzana ei mi pawl khat in Kamhaumi mah zong kici nuampah uhhi. Mun khat, khua khat in ei mite hong huam zolo ahih leh mihing khat bek in ei miteng hong huam zolosem ding hi. Ei mi khempeuh Kam Hau sung pan kipiang samlo hi.\nKhai leh! Zomi a deihlo mi dangte’n, Zomi hong cihpih ding i ngak zawh kum bang zah phazo-a kua’n hong zatpihta hiam? Bang hun dong ngak le’ng hong zatpih ding uhhiam? A omsa nangawn zang nuamlo-a khel nuam zawzen uh ahih leh hong zatpih nuam ngei dingin i um hiam? Mi hong zatpih ding i ngakngak kalin mi’n ‘Chin’ mahin hong ciamtehteh ding hi. Ei kam lopi, Kawlte lawm lopi, Chin mahin hong kithei lai leh ut ihi hiam? Kawlte’n lawm hong cihna ahi phial zongin Kawlte lawm hih ding pen angtanhuai luading hiam? Kawlte’ lawm lela i minam a kitheih ding uthuai luasam ding hiam?\nGuai aw, Chin kici ding ihi zongin, Zomi kici ding ihi zongin, kuateng thukim kul sese hiam? Chin ahi-teng Chin hive’n cin, Zomi ahi-teng Zomi hilello hiam? Kawlte’n ei deihlohpi Chin hong ci tentan ve’n, America khawng ah Zomi hi’ng kici le’ng Zomi mahin hong ciamtehpah lelveh.\nEi zong Kawlte lawm hi ngei lopi Chin peuh hong kicihse sang’, ei kam mah tawh Zomi hong kici leh ut zaw lo ihi hiam? Mi hong thukimpih ding ngakkulse hiam? Mi hong zatpih ding ngakkulse hiam? Ei minam min, “Zomi hi zaw”, ci-in Zomite in gen theilo ihi hiam? Kua’n: “Chin hi zaw uhteh”, hong ci thei peuhmah ding hiam? Amau Chin kici nuam zaw uh ahih leh Chin ahilel keiding uhhiam? Ei Chin hilo hive hang, Chin kici nuamlo hive hang, kua’n Chin hong ci hamtang thei ding hiam? I minam bang hiam? ci-a hong kidot ciangin Zomi kici ding hihang. Zomi ci-in kigen peuh lehang Zomi-in hong kiciamtehpah ding hi. Kuamah in: “Zomi hikei teh”, hong ci thei peuhmahlo hi.\nGuam a asylum ngen ei mite kam ka phensak ciangin asylum officer-te in: “Kua mi nahi hiam?” ci-a hong dot teh, “Zomi”, ci-a ka dawn leh Zomi-in hong ciamteh suaklel hi. Chin a utte Chin, Zomi a utte Zomi hi lelve hang aw. I veka Chin hi ding, ahihkei leh Zomi hi ding, cih bang omkei veh. Chin maw, Zomi maw, kammal khat bek zong thukim theilo ihih leh bang thupi vaihawmkhawm theituan in i ki-um hiam? Zomi Baptist Convention a patkhiata kipan tu dong, Chin Special Division pan Chin State tu dong, kithukim takin bang vaihawmkhawm hiamhiam ngei ihi hiam? A tunga i gensa mah bangin Khamtung ah kipawlna lian a kivaihawm masa Zomi Baptist Convention sungah kigawma i dinkhop kum hi tanvei, hi ngiamngiamin bang tak i vaihawmkhawm thei hiam? Vaihawm khawm theilo beklo-in tu’n a kikhen veve khin hihang. Biakna vai nangawn ah vaihawmkhop haksa ihih leh gam vai, minam vai dangte vaihawmkhawm thei dingin i ki-um hiam? Thu khualval bel omkei mah. Ahi teita zongin theih hun talo hiam? Sawt khual kisa nailo ihi hiam? Bang hun dong khual sawm ihi hiam? Zomi hong cihpih ding uh i lametna-in Cimnuai-mi, Tedim-mi mah kicici photlai ding ihi hiam?\nKe’n hunta samawk ing. Tu dong Zomi hong kicihpih nuam sa naikei mawk ing. Hong cihpih nuamngei dingin zong lamen ke’ng. Hih lai ka gelhkawm mahin Guam pan hong sam uha: “Medical checkup bawlna ding registration oma minam zong hong kidong hi. Computer sunga a ciamteh pen Zo Tum Mung (a min hi bang maha a kigelh hiam? thei ke’ng, ka zak banga a awsuah kong gelh hi) hi. Minam hong dot ciang, ” ‘Zomi’, ci-a ka dawn uh leh, Kawlpau in ‘Bang hang Zomi ci nahi uhhiam, Zomi ci theilo ding, Chin ci ding’ ci-in hong gen a, computer sungah Chin minmah in ciamteh hamtang hi”, ci-in hong gen uhhi. Ei kam ahih ciang mi dangte’n hong zatpih nopkei leh e’n zanglo ding maw, guai. Ei tha tawh dinglah ding lahhi peuhmahlo, bang hangin Zomi kici lela ei mailam ding e’n khuatlello ihi hiam? A mi zong kicinglel hihang. Vaihawm siam peuh le’ng ei mite sungah a vaihawm thei ding zong omlel hi. I vaihawm bangbang sepkhiat zawhna dingin ei mite’ neihsa sum leh pai zong kicing mahmah talel hi. Kilem ngaplopi kipawl tentan kulse hiam? I vekin Chin kicih kulse hiam? Zomi zong kicih khop kulsese hiam? Ni khat Guam asylum zumah officer khat in kamphen numei khat: “Hih nu mu ngeikei si’ng e, na thei hiam?” hong ci-a, kei zong: “Theingei ke’ng, Chinte hi’nteh”, ci-in ka dawng hi. Amau Chin hi kisa zaw uh ahih leh Chin hive’n cin, ei zong Zomi hi kisa zaw ihih manin Zomi i kicilel keiding hiam? Kayahte zong ei zahkan phase ding hiam? State khatin dingtuam theilel hilo hiam? Mailamah Kawlgam a hoih lama hong kihei leh Zomi State zong i lalelkei ding hiam?\nZomi min tawh kisap hunluata! Kuama hong thukimpih masak kulsekei. Zomi ahiteng Zomi kicilel tani! Amau Chin ahitenglah Chin nahi tahen! Nang Zomi hi zawteh, ci-in ahi zongin, Chin hi zawteh, ci-in ahi zongin, kuamah kivaihawmsak sedah ni. Hi i sak bangin i minam min puaciat lelni. Chinte Chin bangin mu-in Zomite Zomi bangin i muh theihna ding hanciamlel ni. Chinte’n lah Zomite Chin hi lo nahih uh ciangin ci-in hong muhdah uh kulsekei. Hong huat kulsekei. Ei Zomite’n zong Chinte Zomi hikeitah ci-in muhdah kulse kei. Huat kulsekei. Kuamah langpan selo-in Zomi-te mailam ding ei Zomi-te mah in khuatin, hanciamlel ni. Kuamah dang in hong hanciamsak ngeilo ding uhhi. I minam min Zomi ahih athukimlo ding, Zomi a deihlote sung ah simloh, ei mi sungah om peuhmahlo ding ihih ciangin, zang peuhmah dih ni. Zat hunluata!\nBy: Eddie Ngin Hang, USA\nSource - Zomi Taangko\nItem Reviewed: Zomi min tawh kisap hun lua ta. Description: Rating: 5 Reviewed By: Cinpu Zomi


timestamp: atn

url: =GZA: Zomi Makaipi Pu Go Sawm Khup tawh kimuhkhopna :: ZOMI DAILY\nposted on 20 February 2018 at 2:19 pm Lomkholna: GZA, News, Zomi\nFebruary 17, Yangon :: GZA pan vaihawmna tawh Zomi Innkuan USA (ZIUSA) Board Secretary le Leitungbup Zomi Innkuan (LZI) Pawllutang Pu Go Sawm Khup tawh kimukhopna tuni nitak lam in City Star Hotel ah nuamtak in kibawl thei a GZA, ZCD, ZYA-Ygn, Siamsin (ZSK-Ygn) te pan kihel thei uh hi.\nKimuhkhopna ah; Pu Go Sawm Khup in 1988 Gambup Lungphona hunlai Siamsin makai a sepna, Galkap Kumpi dokhiatna nasepna te ah a tuahkhak thute le tulaitak Siamsin te tung ah deihsakna te genna nei hi. Abeisa Zomi te kalsuanzia, tuahkhak thute le Zogam Zomi vai muhna te dotna le dawnna te nuam tak in kinei thei hi.\nPu Go Sawm Khup ii Thapiakna Kammal pawl khat: (tom lak kikna)\n“Tulaitak Siamsin hikik thei ding hi leng, ka sang class khempeuh khat zong pelh lo in kah sawm ing. Sang pan hong kisin sak Pilna khempeuh a vekpi in ka ngah ma tang sin sawm ing. Abeisa Galkap hun sung Kawlgam Pilsinna lam ah thanemna om hi mah taleh, tuhun ciang hong hoih kik mahmah ta hi ci in mu ing. Tuni ii Sang te a hong kihilh Pilna te pen International Standard ahih lam phawk huai hi.”\n“Siamsin cih pen khangnote, a lungsim siangtho te hi a, tulai gamvai minam vai, party vai te ah koi mah ah bias lo in neutral in om theih ding thupi sa ing”\n“Mikang gam te in SWOT ci in ei-le-ei kisittel kikna, thahatnate, thanemna te a lungngaih kik uh kum tampi na sawt khin ta hi. Tukum 2018 zong Zomi sung ah ei le ei kisittel kikna a kua maciat in I bawl theih ding lunggulhna nei ing.”\nMapangkhawm in Semkhia ding:\nTuni kimuhkhopna pan in Zogam Zomi te ading mit tawh muh theih nasepkhopna khat teitei sepkhiatzawh nading thukimna nei uh. Zogam hong nosuah kik na ding in tukum 2018 sungin Zogam ah Singkung suan nasepkhop theihna ding GZA, LZI, ZCD,ZIUSA, ZYA, ZSK (Siamsin) le a lunglut kipawlna te mapang khawm ding le kithuzak toto ding in kithukim hi.\nZomi sung ah pilsinna lamsang ah ‘laihanciam mahmah a, akisam mahmah te’ panpih theihna ding, Gam tuamtuam ah om Zomi Siamsin te kimuhkhopna, exchange program te vai hawm zawh nading te zong hamciam khop ding thukimna nei uh hi. Kawlgam, Vaigam, Tuipigaal a om Zomi te kipumkhat kik in “Zogam” ading mapang khop ciat nading lunggulhna pulakna te nei uh hi.\nMakaipi Pu Go Sawm Khup pen Malaysia Kuala Lampur ah ZAM makaihna tawh kibawl ding Kum 70 cin Zomi Nam Ni bawlna ah zingmangpi ding in hong ciah sungin, Inn lam a om mipih te tawh kimukhawm ding in Zogam hong ciah ahi hi. GZA info\nPrevious: Tuni Pi Cing Ngaih Mang Tamu ah\nNext: Malaysia, Penang Bridge tungah Lorry khat kilumlet in mawtaw awkcip


url: =Kolbulh thuak Palaite leh Kol kibulh zolo ZAM #3 :: ZOMI DAILY\nposted on 15 April 2013 at 9:24 pm Lomkholna: Article, TgKham, ZAM\nIh omna lah hong kithei, mipi tawh nisim nasepna lah kithei, tua mipi cihte mahmah pen thuneite mattheihte ahih lam lah hong kithei! Banghangin ZAM zumsung aa teng tektek lutin hong luak mawk hiam cihpen, amau ciaptehna ih muh ahih loh hang Kuala Lumpur thunei khat peuhpeuh in, Zomi Innpi thei lua mahmah himai hi.\nTua ahih leh, banghangin palai cihte ki man thei hiam? Zogam pualam Zomi a tampenna mun Malaysia (hi maithei) ah, Zomi mat leh hen, thong kikhum cihpen kum sawm sungah a omden hi-in, tudong mah omom lai ahihi. Cihnopna-ah, galtai dinmun tawh a omte thuneite-in man thei lua ahihi. ZAM palaite ki samkhia hilo-in ki kaiikhia hi. Mi khumna lam ki paipih khia hilo-in ki nawnkhia hi!\nPalaite khut ah kol bulhna, lungsim kol bulhna, gamtat theihna khak tan sawmin kol bulhna, hamphat na ngahding dalin kol bulhna leh Minam Min hang aa kol bulhna cihte kituak toto himah ta leh ZAM kol kibulh zo ngeilo hi! Zomi vei aa a semding a om laisiah kol kibulh zo ngeilo ding hi. Zomi vei khatin Kipawlna van gik a suaksak thei, Kipawlna maban a khaktan thei kol tuamtuam bulh ngeilo ding hi!\nPrevious: Kolbulh thuak Palaite leh Kol kibulh zolo ZAM #2\nNext: Tuhun Media leh Pawlpi honghilhna ~ Fr. Khuppi


url: =Itna khatha haikhat ~ By: Thangneu :: ZOMI DAILY\nposted on 27 November 2015 at 8:01 pm Lomkholna: News\nHih pen a piangtak2 galkap inn ciah ding i tangthu a hihi.\nVietnam gal kido khit ciang; inn lam zuan dingin Delhi pan a nu le pa phone set hi.\n“Nu le Pa; Kei in hong ciah ning; a hih hang kong dot nop khat ah kei tawh ong ciah khawm dg lawm ka nei hi” Aw! Ko zong mu nuam ungh it ungh!\nNu le Pa aw; kong theih sak nop thu pawl khat om a,Ka lawmpa tawh inn hong ciah ning. A mah pen gal kido na ah mai(land mine)sikkha in na sia tak liam in a khut khat leh a khe khat omlo ki tan hi. Ciah na ding mun dang neilo a hih manin a mah tawh kong ciah loh phamawh dg hi. Kei a mah tawh om khawm nuam ingh a cih leh\nA nu le a pa in Dah si hang e mate ka ta; en a mah mun khat peuh ah a om nang zon sak thei ni a cih leh No! Nu le pa, kei a mah tawh bek om nuam ingh.A cih leh a pa in, ka ta aw nang bang ci dg cih thei lo hi teh! Ei innkuan nuamtak i om laitak in tua bang mi cingtaklo tawh omleng vangik pi ki suan hi hang!Nang ong ciah inla mangnngilh bawl lel in. A mah le a mah in a nuntak nang zong lel dg hi ci in dawng hi.\nTua khit a ki pan a tapa paunawm lo in phone khia hi. Tua zawh ni tawm vei khit ciangin Delhi Palik te’n a nu le a pa phone set in Na tapa uh a mah le mah inn khum pan tuak in si hi cih gen a; A nu le a pa zong vanleng tawh Delhi lam zuanin leng pah uh hi. A tapa pen khut khat le khe khat tawh om in a si mu uh a; a tapa in kicinglo nuntak na tawh a nu le pa gimsak nuam lo in a mah le a mah a ki sih bawl a hih lam phawk kik uh hi.\nHi tangthu sung a nu le pa te bang mitam pi ki om hi. Mi cidam; mel hoih; a it huai mite; mipil misiam te bek, i zong i it bek a; mi ci mawh damlo zawngkhal te i angvan nuam kei hi.\nA hizongin mong neilo it na tawh hong it a ; Bang zahtak in phengphi gilo taleng a innkuan pih dg in hong sam2 khat om hi. Tua in i biak To’ Zeisu a hihi.\nTuni in lawm aw; nang le nang ki dongh in Huh dg ki sam mite a hi bangbangin na san zawh nang, tha ngenin a ki banglo i zia i tong te a k telsiam dingin i biak Topa Zeisu in thathak hong guan kim ciat tahen! A it huai lo mite a ki nawlkhina ki pampaih mite a it zo dingin Khasiang tho in i lugsim hong lawng tahen!Amen\nPrevious: Laaitui leh Khuangleeng Kilemna tungtaang\nNext: Zomi/ZCD thu sung ding, kei hoih ka sak thu khun pawl khat\nPa in, tate’ tungah a thuhilhna\nHuih hatlua ahih manin Kuala Lumpur sung aom sanginn atungkhuh lengkhia\nJohor aom Clinic zato khat ii Ceiling kiasuk, aliam omlo\nMalaysia, Johor Baru ah mawtaw khatin Bicycle tuang khangno mi 8 taihlum in mi 8 liam ~ ZD\nUi leh saguh ~ Jam Daneil


url: =ZAM Thupuak :: 12 July 2015 :: ZOMI DAILY\nZAM Thupuak :: 12 July 2015\nposted on 11 July 2015 at 9:29 am Lomkholna: News, Newsletter, Refugee, ZAM, Zomi\nMalaysia Nottingham University kahnuamte\nUniversity of Nottingham te’n Malaysia gamah sangnaupang Undergraduate sinnuamte ading in “Short Course” a kici hun tomno sunga Undergraduate sin kim dingin vaihawm uh a, tua laiah refugee te zong kisang/kikah thei ding hi.Septemberkha ciang mi laak kipan dinga, lakna ding mun :\nJalan Broga, 43500, Semenyih,\nSelangor Darul Ehsan, Malaysia hi ding hi.\nA lunglut te’n 21 August 2015 ma in form phih ding a, email tawh Form phihsa khak pah ding hi.\nAlut thei dingte:\n⦁ Refugee – kum 17 pan kum 30 kikaal,\n⦁ Mangkam a siam mahmah hi ding, mangkam siam hi cih kipsakna laidal zong kisam,\n⦁ STPM pan sang mansa hi ding, A-levels, SAM, Pre-Canadian U ahih kei leh tua tawh akikim sang khat peuh pan zong kingah lel.\nTution Fee piak kullo, ahizong ciah leh kuan, a kisam van teng nang leh nang kisik ding hi. Tua hi leh Tution na piak loh hangin RM500 bei veve ding cihna hi.\nAlunglut te’n ZAM zumpi ah hong zasak un.\nPhone len khalote zekai tuam mahmah\nUNHCR panin phone khat peuhpeuh hong sap ciangin na let khak kei leh nang adingin supna lianpi hi thei hi. Banghang hiam cih leh hong sapkik ding pen bang hun ciang cih ki thei nawnlo hi. Adiak in tulaitak Fraud tuakte pawlkhat sam kikkik uh hi. Bang hun a hong sam ding cih ki theilo ahih manin na phone hong paiteh na phawk dingin koih hamtang in.\nZomi it teng,\nTu laitak gam thumna pai sawm in Malay, India, Thai gam ah ih mi pih tampi tak hamsatna thuak in ki om hi. Pawl khat in kawlgam hoihta lam etna om nawnlo a cici om uhi. Hi mah hi tu a gam thumna atungsa mipi tul tampi te zong kawlgam Politics hoih loh man hi-in, a ngeina bangin Visa lut leng mipi tul ki tung zo nailo\nding hi mah hi. Topa ong geelsaksa om ahih manin lampi tuamtuam pan kitung hi lel hi.\nTu laitak Kawlgam politics huihnunzia ih et teh lamet omsa veve ing, UNO, USA cih gam ten Kawlgam kikhel a cih uh kikhello cih pen, 2008 Constitution ki puah nop loh hang cih telta uh hi.\nU leh nau sanggam te ih biak Topa in no teng kahna, kikona, thumna ong za khin hi. Topa phalna a om nak leh gam thumna tung veve ding hi uh teh cih tha ong pia ing. No teng thu ngetna mah zong hat hi mai dingin ong um ing Kawlgam pen nungkik lam manawhnawh hi mai hi. TOPA GEELNA, PHALNA A OM NAK LEH BANG THU a om zong Topa in ong puak lel ding cih tha ong pia ing. Tulai kawlgam Politics huihnunzia tawh kisai kei muhna hi.\nNoteng ading thu ongnget sak den,\nPu Gin Kam Lian (ZCD General Secretary )\nInnkuan lutpih thei nailo te theih ding\nUN Card ngahsa innkuan lutpih thei nailo te in UN a ngah nailo na zi leh na tate adingin kidalna lai (Protection Letter) na UN Card leh na lutpih ding te maan (photo) laidal tung khat ah hi nu/pa UN ah amin kikhum khinin lupih ding angak laitak hi cihna lai na bawl nai kei a leh ZAM zumpi ah bawl sak hamtang un. Lamkal ah kisitna, kimat kihenna, lockup, thong tunna khat a om leh UN te’n hong hotkhiat nang baih zaw hi.\nMalaysia sungah laibu lo tawh nasem teng ki ciahsak ding\nMalaysia Home Minister ahi Datuk Hamidi in a genna ah Malaysiagam sunga laibu lo tawh nasem teng amau gam ciat ah ki ciahsak dinga, amau tangin singno suanna mun, innlamna mun leh vanbawlna setzungte ah nasem dingin gam panin laibu tawh nasem ngiat ding mi 1.5 Million kiim Malaysia ah ki lutsak ding hi ci hi.\nBangladesh mite ih sap ma in Malaysia gam sunga laibu lo tawh nasem teng khempeuh gamgii ah ih nilkhiat phot kul ding a, nilkhiat na asem dingin RELA, Police leh Agencies tuamtuamte in ma hong pang khawm liailiai ding uh hi ci hi. Hih ngimna a lawhcin theihna dingin gam tuamtuamte Embassies tawh zong thu kikupna kinei khin hi. Bangladesh kumpi tawh zong July 17 khit lam ciangin Dhaka khuapi ah thukimna lai kibawl dinga, kum thum sungin Malaysia gam mun tuamtuamte ah nasem a kicingin kikoih zo ding hi.\nAhi zongin Bangladesh panin Malaysia ah nasem ding a hong pai peuhmah nasep kisinkhol sak phot ding hi cih thu Press Conference ah pulaak khia hi. Tua banah gam khempeuhin amau gamsung ciatah laibu lo tawh nasemte leh om theih hun sung khengval a om laite deihlo hi cibeh lai hi. Source : www.bernama.com\nPawlpi leh Khua kipawlna President te ading ZAM card free a July kha sung kingah\nMalaysia gamsung aomBiaknaleh Khua kipawlna tuamtuam pan President asem laitak te adinginvilvel inCard amawknaki bawlsak hi. Hih hamphatna pen July kha beidongbek ki hongding ahih manin ZAM Card abawl nailo makai a om khaklai zenzen leh amanlang in nongbawl nading un kong zasak uh hi.\nEmbassy ah buaipih teng:\nCin Khan Mung (Dimzang), Pau Sian Mang (Sezang), Thang Sian Niang (Tuitanzang), Dim Lun Mang (Theizang), Cing Cing (Theizang) te inn lam ciah theihna ding Embassy ah ki buaipih.\nCing Pi (Tualzaang), Man Lam Vung (Tualzaang), Nang Ngaih Len (Tualzaang), Mung Pian Muang (Tuithang), Go San Lian (Kapteel), Suan Cin Lian (Kapteel), Hau Sian Tuang (Anlangh), Gin Lal Thang (Vaivet), Lian Za Suan (Gamngai) te palaaite buaipihna tawh hong suakta thei uh hi.\nZo Nun Sang, Ngin Khan Mang, Thang Sut Kham (Mualnuam), David Muang (Munlai), Kap Za Thang (Kapteel), Kam Neih Lal (Tuikhal), Pau Lawh Nuam (Zozaang), Cing Khawm Dim (Zozaang), Thang Ngaih Siam (Zampi), Thang Suan Piang (Tuikhiang), Kham Suan Thang (Thalmual), Lian Sum Thang (Thalmual), te palikte mat hi-in a ki buaipih laitak.\nCina zato lamah buaipih teng:\nTual Hen Pau (Mualpi) GHKL ah, Lian Tuan Kap (Haupi) tanu Sungai Buloh zato ah, Gin Sian Mang (Suanghoih) JPN ah, Thang Sian Hoih (Mualbeem) JPN ah, Zam Deih Khai (Vangteh) HKL ah, Tual Hen Pum (Tuithang) HKL ah, Hau Deih Siam (Darkhai), UKM ah ki buaipih.\nZAM ah nisim in TUNE Insurance ki bawl theita\nAleinuam khempeuh in ZAM ah nisim in kilei theiden hi.\nMBF Sunway pan Zomi bup sapna\nA (3) veina Cialpi ah anuai a hungeelna bangin nong kihelna ding un kong zawn uh hi.\nAni : 16-19 July 2015\nSpeaker : Rev. Nang Khan Mung\nGospel Singer : Lia San Nuam (Idol)\nThusin hun : 10:00am-12:00pm, 1:00pm-3:00pm\nNitaak hun : 8:00pm-10:30pm\nAmun : Myanmar Believers Fellowship\nUnit B-2-5, Block B, No. 1\nPJS 8/5, Dataran Mentari\n46150, PJ, Bandar Sunway\nContact No. :016 334 7900, 016 2645 228\nEBC Crusade ah sapna\nA (2) veina Cialpi ah anuai a hungeelna bangin nong kihelna ding un kong zawn uh hi.\nAni : 17-19 July 2015\nSpeaker : Rev. Nang Za Thawn (EBC Tamu)\nThusin hun : 02:00pm pan\nNitaak hun : 05:30pm-08:00pm\nAmun : Gospel Hall (EBC kikhopna)\nContact No. : 011 3343 3031, 012 202 4197\nMualnuam khua Tg. Thang Suut Kham (ZAM-26896) Puchong Stari Walk Wong Kok ansai sem, March 5, 2015 ni nai 9:30 khitzawh ki contact thei nawnlo ahih manin amu kha, athei kha na om uh leh ZAM zumpi ahih kei leh Mang Khan 017 871 2459 tungah hehpihna tawh hong zasak un.\nVangteh khua, Guite beh, Pa Henry Lian Pum leh Nu Clare Cing Lian te tapa Dominic Zam Deih Khai (kha 3) in 06 July 2015 ni-in hong nusia in 09 July 2015 ni-in ZSM makaihna tawh Sungai Buloh hanah kivui hi. Tano hong nusiatna hangin adah akap khempeuh tawh ki bangin ZAM zumpi panin dahpihna ih pulak hi.\nZAM zumpi ah ih ngeina Zopuan leh vante ki leithei hi. Aki ngahthei van te: Zopuan pasal silh a bantong leh a bansau, Zoniik leh niik nam tuamtuam, Puandum, Zodial naikhau (silk), Puanlaisan, Zokhi, Tanghciin, Khephiau, Zolukhu, Zothungkuah, Zodial atuamtuam kingah hi.\n⦁ Sg. Besi leh Kepong Snooker sai a sem ding numei Malay pau thei mi 3 kideih. Khasum RM1100 tawh kipan ding. Omna pia.\n⦁ Tg. Kham Khen Pau (Tuitawh) in ZAM Thupuak ading RM100 hong pia ahih manin ki lungdam mahmah hi.\n⦁ Myanmar Believers Fellowship (MBF) Sunway in ZAM Thupuak ading RM50 hong pia leuleu ahih manin ki lungdam mahmah hi.\nMalaysia gamsung aom ZAM (Zomi Association of Malaysia) panin Zolai tawh kalsim in Newsletter neiden uhhi. Kuala Lumpur khuapi sung aom Zomi te kikhopna pdficonBiakinn Churches tuamtuam leh Zomi te paidiakna ansai Restaurants tuamtuam ah Printed Copy kikoih kawikawi hi. Ahi zongin Kuala Lumpur khuapi tawh aki gamla aom khuate ah ahunlap in ki ngahlo ahih manin, tuate ading khualna leh Internet azang leitung muntuamtuam gamtuamtuam aom Zomi te ading khualna tawh Zomi Daily website tungpan kongsuaksak zelzel uhhi.\nPrevious: Internet nazat ciang pilvang in: virus te kiangpan kidawm in\nNext: Malaysia sungah laibu lo tawh nasem teng ki ciahsak ding\nMP te bangci teelding ~ Khup Khen Thang\nTuni In! ~ Dimno’ Pa\n“Khangcing leh Khangcinglo” ~ Pu Zokhai


url: =Na Mailam Ding Nang leh Nang Kikhual In ~ Hau Za Cin :: ZOMI DAILY\nposted on 5 April 2016 at 7:00 am Lomkholna: Article, Hauzacin\n1. Muhkholhna, Ngimna nei in. Tupna, ngimna, tun sawmna ciangtansa khat nei masa hamtang in. Na ngimna mu ciciai sa in kalsuan in. Na lungsim ah, na khuak sungah na muh ciciai khit nak leh tua lam zuana kalsuan ding bek kisamta hi. Na muhkholhna in hong makaih dinga, na ngimna in hong lamzangsak ding hi. Muhkholhna a neilote khuamial sung lampai bang hi a, suangtang khat sikkha in singbul khat palkha leh luvai in kipuk hi.\nTua ahih manin sikkhak, palkhak a omlohna dingin thu nam thum phawk in.\n(2). Siksan to khol in: Na siksan tawhsa pen a sangna lam hong tungsak ding siksan hi hen. Ni bangzah sung kitung thei? Sum bangzah bei ding? Mite muhna ah zong ahithei takpi ding ahi hiam? Hanciam takpi leng ka tup ka tung thei diam? Kei pilna leh theihna in a ban takpi mah hiam?\n2. Nang siamna, theihna mi neihloh ahi hiam kidong in. Mi na muan mahmahte kiangah ka uk lam, ka lunglut lam hih bang hi in hihbang hihthei ing, siam ing ciin gen inla, na tupna zong gen in. Tua na gen kawm in ‘ka tupna pen ka mihing hihtheihna teng tawh a piang thei takpi ding hiam’ ciin na muanpa kiangah dongin. Hoih nasak, hoihlo nasak, nasep ut mahmahte nanglo midangin a sep theihloh hi-in na theihte in nang tunna ding tutphah sang ngahna hong hiding hi.\n4. Nang leh nang kisintawm in. Nasepna zonna leitungbup hita ahih manin gam khat, khua khat, kiu khat nasep zon hun bang nawnlo a, a tam thei pen ei leh ei kisin ding a thupi hun hita hi. Tua bang na kisin theihna hun pha a om leh kidek hetlo in kisin tangtang in. Kisik hetlo ding hiteh. Nasem khinsa na hih leh zong na sepna mun ah na siamna kibehlapsak in. Na hihtheih khan in. A kisin nuam peuhmah mainawt a, tuhun leitung thu leh la ‘khuttung lumleh bang’ ahihna phual ah amah leh amah a kisintawm den, a theihna a siamna a khangsak den mi in a nasepna khahsuah ngeilo hi. Theihsa siamsa zingah thai ah hong lui pah taleh a kisin khol mi in na kigingkhol khin ahih manin ‘hun lap’ hi. Tuhun nasepzia leh mailam ah nasepzia kikhel ding mu khol in. Nang leh nang na kisin theih kei leh zong kisin theihna ding mun zongin kan in. Nget tanghial a kul leh zong siamna theihna khanna ding ngen in kisin ngap in.\n5. Hong tawsawn ding mi nei in. Siamna theihna pilna a behlapsak thei mite tawh kinai in kikhawl in. Hong hilh thei dingte naih in zui in. Tha hong pia nuam leh hong deihsakte it in amau thapiakna leh tawsawnna thupisak mahmah in, tuate in na kahlei tungah siksan nuam hong guan ding uh hi. Hong kaipuk nuam leh hong thalkaih den, hong nungkaih dente tawh kipelh inla, hong sawnpai nuamte tawh kipelh zaw in. Hong sawnpai theite tawh hun tampi na beisak dingin na hun hoih pammaihlua hi. Tua ahih manin nang hong pattah theite kipattahsak in. Mi madawk, mi thuthei leh nasep siam i cihte in sum leh pai tampi bei in a thei a siamte na kipattahsak uh hi. Lam hong lak theite zong thudong in. Amau na mukhol khin, na thei khol khin uh ahih manin tua lampi zuih dan hong lak thei ding uh hi. Nang hong kikhelsak theite zong na pelh kei in. Na gamtatzia, na nasepzia, na pilna siamna zonzia a hoihzaw hong khel theite na lamnaih mahmah in.\nPrevious: Kammal kilawm pawlkhat (azom 04 Apr 2016)\nNext: Kalaymyo ah Lailam nasem te tung zaksakna


url: =ZAM Thupuak :: 19 July 2015 :: ZOMI DAILY\nposted on 18 July 2015 at 10:55 am Lomkholna: News, Newsletter, Refugee, ZAM, Zomi\nZomi Congress for Democracy Party Tedim Khawmpi : 2015 Khawl Gambup Kiteelpi\nJuly 16, 2015 ni, zingsang nai 10:00AM pan sun nai 1:00PM kikaal hun sung tengin Zogam Tedim khuapi ah Zomi Congress for Democracy (ZCD) Party gambup khawmpi nuamtak in kibawl zo hi. Zangkong, Kawlpi, Tamu khuapite pan leh, Tedim leh Tonzang gam sung a om khua (40) pan in Palai mimal (142) Khawmpi hong kah hi.\nKhawmpi sung ah ZCD Party in 2015 Kawl gambup Kiteelpi lut dingin kikhensat hi. Kiteelpi ah ZCD Party min tawh Members of Parliament (MP) leh Ethnic Minister kuanglui ding Tangmite (Candidates) min kaihkhopna kibawl hi. A khuakhua (Township) a om ZCD Party Committee-te in apuak Candidates teng leh Khawmpi akah mipi sung pan a kipuak Candidates teng, avekpi in Tangmi (21) pha hi.\n2014 ZCD Party Khawmpi sung a thukhensatna zui in Kiteelpi Gual Zawhnang Vaihawm Pawl (Aung-Nai-Zi/Victory Campaign Committee) in ZCD Party MP Candidates dingin a kipuak makaite sung pan Kiteelpi ah atuh ding ZCD Party Tangmite, July kha beima in hong teelkhia ding uhhi.\nZCD Party MP/Minister Nominees\nTedim : Members of Parliament\n(1) Pyithu Hluttaw, (2) Amyotha Hluttaw, (2) State Hluttaw\n1. Pu Chin Sian Thang 2. Pu Gin Kam Lian\n3. Pu Ngin Thang 4. Pu Thang Deih Khup\n5. Pi Kam Khan Dim 6. Pi Ciin Do Niang\n7. Pu Zam Za Mung (Khawmpi)\n8. Pu Nung Sian Tuang (Khawmpi)\nTonzang: Members of Parliament\n(1) Pyithu Hluttaw, (1) Amyotha Hluttaw, (2) State Hluttaw\n1. Pu Do Khan Lian 2. Pu Pau Lun Min Thang\n3. Pu Cin Suan Mang 4. Pu Mung Lan Thang\n5. Pu Langh Kap Thang 6. Pi Cing Ngaih Mang\n7. Pu Kham Khan Thang 8. Pu H Vum Za Nang\n9. Pu Thang Za Mang (Khawmpi)\nHaka: Members of Parliament\n(1) Pyithu Hluttaw\nKalaymyo: Chin Affairs Minister\n(1) Chin Affairs Minister\n1. Pu Gin Sian Kham 2. Pu Kap Khan Khual\n3. Pu Ngul Do Tuang (Khawmpi)\nKhawmpi sung ah ZCD Party in 2015 Kiteelpi ciang a gual zawhna ding a vaihawm dingin Kiteelpi Gualzawh Nang Vaihawm Pawl (Aung-Nai-Zi/Victory Campaign Committee) zong kikipsak hi.\nKiteelpi gualzawh nang vaihawm pawl\n1. Pu Chin Sian Thang 2. Pu H Khual Za Nang\n3. Pu Kham Khan Thang 4. Pu Gin Kam Lian\n5. Pu Zam Khan Suan 6. Pu Zen Khan Khup\n7. Pu Pau Lun Min Thang 8. Pu Cin Suan Mang\n9. Pu Khup Khan Mung 10. Pu Do Khan Lian\n11. Pu Zam Za Mung\nSource : ZCD Palaite, Tulsa, OK, USA\nIDEAS Academy te ZAM zumpi ah honghawh\nNaupang kum 12-15 kikaal sangkah theihna ding deihsakna tawh IDEAS Academy thuneite 13 July ni-in ZAM zumpi ah honghawh thei uh hi.\nSummer Programme kibawl ding a, tua sungin naupangte Assessment bawl hun ciang teelcing lakah a kihel theihna ding un Manglai leh Mathematics nasia takin kihilh ding hi. Hih ni ding pen Wednesday, 29th July 9am pan kipan ding a, September kha ciang sangkah kipan thei pah ding hi.\nIDEAS Academy ah kahnuam akan dan ding a theilo te’n ZAM zumpi ah ki dong thei hi.\nBiometrics Capture kipanta\n2015 July kha a kipan UNHCR panin Biometrics Capture kipanta in UN lutthak te leh tettantu te anuai a teng tawh ciapteh nasiatak in lak kipanta uh hi.\n⦁ Khutme 10 teng meksakna,\n⦁ Mitnauta (Iris eye) scan bawlna leh\n⦁ Maan (photo) athak guanna cih bangin neita uh hi.\nFraud tuakte theih ding\nFraud tuak a daan piakna abei khinsa peuhmah in UN zumpi ah hong piak laidal tawh pai in na ki report kik ding uh kisam mahmah hi.\n2015-2016 adingin Special Humanitarian Programme (SHP) a kici gam nihna a om gambeel/galtaai te’n Form 842 leh 684 tungtawnin ki sapna ahi hi. Hih SHP tungtawnin kum khat in leitung mun tuamtuam panin Australian kumpi in gambeel/galtaai mimal 4500 sang uh ahih manin Malaysia a omte ading zong lametna tampi om hi. SHP pen innkuan, sanggam laiguizom teng kisapna bek ahi hi.\nKidawm mahmah in\nMalaysia gamsung mun tuamtuam ah operasi leh lamkhakna om kawikawi in adiakdiak in, Kota Raya, Pasar Seni, Pudu, Pudu Plaza, Bangsa, Kota Damansara, China Town, Genting Klang, Setapak, Mid Valley, SS2 cih tengah palikte tam mahmah hi.\nKum khat sung Zomi Card ahinglai atawi misi teng (Abeisa June 7, 2014 pan June 7, 2015 ciang)\nAnuai a Zomi Card ahinglai tawi hong nusia sanggam teng ZAM panin RM500/ta tawh sihgalna kinei hi.\nNo. Min ZAM No. Khua\n1. Do Khan Vai 23106 Limkhai/Singunau\n2. Pau Huai Cing 23394 Singunau\n3. Lian Suan Muang 17450 Tuipi\n4. Lam Khan Lian 21860 Ngalbual\n5. Khup Tum 18044 Laaitui\n6. Zam Tuan Tung 20627 Tualzang\n7. Tuang Khen Thang 14136 Sezang/Sawbuayeshin\n8. Cin Deih Lam 18467 Buanli\n9. Kham Lian Mung 22687 Tedim\n10. Neng Khen Khup 27004 Tongsial\n11. Gin Za Tual 21801 Buan\nZomi Card tawite ngah theih hamphatna\n⦁ ZAM card kici Kad ZOMI REFUGEE pen kum khat tettan hi a, card bawl man picingsate RM50, upa kum 60 tungsiah leh naupang kum 10 nuaisiahte RM10 bek kila a, tettan bei nailo mangsak te print kikna RM10 bek kila hi.\n⦁ Deihloh pen sihna tuakte ZAM card ahinlai (valid) leh sumtang RM500/-(zanga) tawh sihgalna kipia hi.\n⦁ UNHCR department tuamtuamah lai at ding aom leh manngenlo (free) in, ki atsak.\n⦁ Nasep neilote’ nasep manngenlo in amau siamna tawh ki zui-in ki zonsak.\n⦁ Damlo te zato tuamtuam ah ki paipih a, ahi zongin sum leh paai tawh ki panpihlo hi.\n⦁ Mat leh hen vaitawh ki sai kipanpih a, ahi zongin sum leh paai tawh ki panpihlo hi.\n⦁ UNHCR vai ah sum bang mah ki lalo.\n⦁ Pau Lam Sang (Tuithang), Tual Do Dal (Lunmual), Kham Suan Thang (Thalmual), Thang Suan Piang (Tuikhiang), Lian Suum Thang (Thalmual) te a kimatna pan palaaite buaipihna tawh hong suakta thei uh.\n⦁ Thang Kap Khai (Buanman), Thang Ngaih Siam (Zampi), Thang Sut Kham (Mualnuam), Pau Sian Thang (Lingthuuk), Khup Thawn Sang (Anlangh), Sang Bik (Tai 9), Lang Khan Thawn (Mualnuam), Do Lang, Ngaih Lun, Mun Thang, Sian Dim, San Kim (Kapteel) leh Kham Lian Thang (Haimual) te a kimatna vai uh a ki buaipih laitak.\n⦁ Thang Sawm Mung (Tuithang) mawtaw accident vai, Nu Huai Cing (Pyidawtha) Subang Specialist ah, Zam Pu Mang (Ngalzang) HKL zato ah, Gin Lam Thang (Thalmual) Tzu Chi ah, Zo Sian Ngai (Thalmual) Tzu Chi ah, Sum Ta (Laaitui) UN ah, Pau Sian Piang (Tonzang) PJ palik zum ah, Huai Lian (Kawlpi) Ampang zato ah,Nuam (Laaitui) Bandar Tun Razak zato ah, Langh Khai (Kawlpi) Ampang zato ah, Sum Muan Khai (Kawlpi) Ampang Hospital ah, Lian San Don (Laaitui) Cheras zato ah ki buaipih.\nHi bangin atung a cina luna, kimat kihen atuak ih mipih Zomi te vanzawhna dingin hong panpih pen kuamadang hihetlo a, NANG na hi hi. ZAM Card nong bawl a, kumsim nong Renew tangtang hang ahi hi.\nInternational Zomi Christian Church (IZCC) kum 10 cin Camping bawlna ah sapna\nAni : 24-26 July 2015\nSinger : San Nuam\nAmun : International Zomi Christian Church (IZCC)\n⦁ Camp a kihel ding peuhmah in 24 July (Friday) 10am in Biakinn tungkim ding.\n⦁ Thusinna kah khempeuh Hotel ah ki giak sak ding.\n⦁ Nitak sim Revival Service om den ding.\nKa zi Ciin Sian Niang leh ka tapa Khai Sian Sang (Kum 2) pen 25 April 2015 ni-in inn pan a vakkhia tuni ciang dong hong ciah nailo ahih manin ka lungkham mahmah hi. Tua ahih manin ka zi leh ka ta a mu kha na om uh leh hehpihna tawh nong zaksak nangun zahtakna tawh huhna kong ngen hi.\nPa Thang Thawn Mang (Thangnuai) Ph. 017 946 4381\n(2) Laisiangtho (Zolai) RM50\n(3) Laisiangtho (Kawllai) RM30\n(6) Zomi te’ thu leh a ngeina uh RM25\n(7) Zogam, Zomi tangthu RM20\n(8) Namsiaza RM20\n(9) Cope Centenary Jubilee Souvenir Album RM10\n(10) Zomi DVD/VCD tuamtuam 1 teh RM10\n⦁ Banting packing setzung a sem ding numei 5 kideih. Nasep hun 8am-5:30pm. Kigin ni sunlang bek sem. Nipi nisim off. OT om. Omna pia an pialo. Khasum RM900. Kizopna ding ‘ 012 367 4665\n⦁ Zomi Ebenezer Malaysia (ZEM) in ZAM ading RM200 hong pia ahih manin ki lungdam mahmah hi.\n⦁ Zomi Christian Fellowship (ZCF-Kajang) in ZAM ading RM100 hong pia ahih manin ki lungdam mahmah hi.\n⦁ Evangelical Baptist Church (KL-EBC) in ZAM Thupuak ading RM50 hong pia ahih manin ki lungdam mahmah hi.\n⦁ Manna Zomi Christian Church (MZCC) in ZAM Thupuak ading RM200 hong pia ahih manin ki lungdam mahmah hi.\n⦁ International Zomi Christian Church (IZCC) in ZAM Thupuak ading RM50 hong pia ahih manin ki lungdam mahmah hi.\n⦁ Sian Khai (Tuimang) in ZAM Thupuak ading RM50 hong pia ahih manin ki lungdam mahmah hi.\n⦁ Pau Gin Piang (Kapteel) in ZAM Thupuak ading RM50 hong pia ahih manin ki lungdam mahmah hi.\nPrevious: Khatvei khialhna, khantawn supna\nNext: Zomi a ka pian aw… hampha mah si’ng! ~ Hau Za Cin


url: =Narrow lead for Karzai in Afghanistan election | The Independent\nNewsWorldAsia Narrow lead for Karzai in Afghanistan election\nTuesday 25 August 2009 13:50 BST\nPresident Hamid Karzai holds a narrow lead in the Afghanistan election EPA President Hamid Karzai holds a narrow lead in the Afghanistan election, according to preliminary results announced today as the deaths of four US troops made this the bloodiest year for coalition forces since operations began in 2001.The deaths in southern Afghanistan take the toll for 2009 to 295, including 69 British service personnel.\nThe latest troop deaths were announced by International Security Assistance Force (ISAF) spokesman Brigadier General Eric Tremblay.\nHe said: "They were struck while patrolling in one of the most violent areas of Afghanistan.\n"We shall always be proud of their courage and sacrifice as they fell fighting for the good of Afghans living in the south."\nThe website icasualties.org, which records coalition losses, said the death toll has passed the 294 killed in 2008.\nPresident Barack Obama's special representative to the region, Richard Holbrooke, has been told by all four regional commands in Afghanistan that there are insufficient troops to contend with the Taliban insurgency, according to an article in the New York Times yesterday. More about:


url: =USA, Texas ah nupi khatin atanu nih mawtaw sungah nai 15 sung nusiacip ahih manin si :: ZOMI DAILY\nposted on 14 June 2017 at 12:07 am Lomkholna: News, Sawltak, USA, World\nUSA, Taxas State sungah nupi khatin atate numei 2 mawtaw sungah nai 15 sung nusiacip ahih manin si cih Fox News pan kiza hi. Tuabang in atate anusia pen kum 19 aphakhin Amanda Hawkins kicinu ahihi.\nAmanda Hawkins pen alawm pasal kum 16 aphakhin khattawh kithuahkhawm dingin Texas, Kerrville sung aom innkhat ah painuam ahih manin, atate nih pen mawtaw sungah anutsiat ngiat cihi.\nMawtaw sungah anutsiat atate pen numeituak hi uh a, kum 1 bek aphapan Brynn Hawkins leh kum 2 aphakhin Addyson Overgard-Eddy ahi uhhi.\nMawtaw sungah atate nung Tuesday nitak 9pm panin akoihcip hi a, Wednesday sunciang in lakhia kikpan cimawk hi. Nai 15 sungtak anih un mawtaw sungah an pialo, tuipialo bekthamlo, zunsuak eksuak zong paisaklo in mawtaw sungah akalhcip hilawmlawm hi.\nMawtaw akoihna pen gualnuamding in apaina uh innpan in ki galmuh a, naupang te mawtaw sungah asawt ciangin akahlala aw gingzong ki galzak cihi. Alawmte’n atate innsung ah asapsak uhhang in anu in khutvansanziau in, bangmah cikei unteh, akahkah khit uhciangin ihmuding uhhi cihsanziau hi.\nNitak 9pm panin akoihcip pen azingciang sunlam in lakhiapan a, tuaciangin atate nihpen sidekta “Grave condition” hita hi. Tuaciangin Kerrville khuasung aom Peterson Regional Medical Center ah paipihsam hi.\nTualaimun atun ciangin atate pen gimlua in, atate bawlnading in vanhoihzaw kisam ahih manin San Antonio aom University Hospital ah ki Transfer sak hi.\nAhi zongin naupangno nihte pen gimluakhin mahmah uh ahih manin, zato atunzawh asawtlo in anih un siziau mawk hi.\nKerr County Sheriff W. R. “Rusty” Hierholzer leh Investigator te’n agenkhiatna ah anu in atate pen mawtaw sungpanin alakkhiat phetin zato puakpahlo sawnsawn ahih manin atate nuntakna ahunlap in aki honkhiazolo cihi. University Hospital atunzawh asawtlo Thursday nitaklam 5pm hunin anih un sita hi.\nVideo: 2 Girls, Ages 1 and 2, Die After Mom Left Them in Car for 15 Hours: Cops\nCNN te genkhiatna ah anu in mawtaw sungpan in alakkhiat ciangin khua hoihtak phawknawnlo uh cihi. Ahi zongin zato paipihleh akimatding lau ahih manin, atate tuitawh buakin silsawm in, apuankhawng laihsak cihi.\nKerr County Sheriff W. R. “Rusty” Hierholzer in agenkhiatna ah Law Enforcement ah kasepzawh kum 37 phakhin a, tuasung ah naupang cikziat huai takin akikoih lakah amulkimhuai penpen himawk ei ci’n genkhia hi.\nRelated: US Texas ah lamzikpi kuavang piangin mi 2 kia, khat si ~ ZD\nNaupang te sihna ahang taktak kiciantak in kikansan ci a, anu pen Bexar County Jail ah kikemding cih kiza hi. Sawltak #zomidaily\nPrevious: Indonesia gamsung aom Provinces khempeuh phialah IS te omding in ki ummawh\nNext: Grabcar leh Uber Taxi tungah atuang Passenger te bitna aom nading kinawh vaihawm mahmah\nChristian Hymn te’ tangthu: Kei Nangawn Hong It Hi


url: =USA, Texas ateeng Pa Khat Piang (Buanli, Jasuan beh) in hongnusia :: ZOMI DAILY\nposted on 18 September 2019 at 4:48 pm Lomkholna: Dahpihna, News, Zomi\nDahpihnalai Pa Khat Piang (Condolence Letter) Mangpha Pa Khat Piang @ Gin Pi,Jasuan Beh,Kum 54\nBuanli Khuami Pyidawtha a khang khia Amarillo,Texas USA ateng Pa Khat Piang in September 14,2019 in Sin damlohna tawh leitung nun tak napan ongnusia cihthu izaakmanin ZIUSA kipawlna min tawh dahpih na i pulak hi.\nPa Piang pen Pasian lam honsak na tawh 2008 in US ong tung ahihi.Pa Piang pen Zomi Innkuan Amarillo ah member kician khat leh USA gamsung Zomi akuamapeuh luang kipham nading a akivaihawm ZIUSA Genvai ah onglut thukhun pom ni 04/30/2016 akipan tunidong thukhun pom active member khat ahih manin bylaw thukhun zuiin (100%) Death Benefit $15,000 kipiakhia dinga paakkual $150 man khattawh zong mangpha khakna kinei ding hi.\nPa Piang tawh anunungpen hunzatkhop ding ong tungding Saturday 09/21/2019, 1:00pm hun-in 2209 S Arthur St, Amarillo,TX 79103 ah ( Zomi Christian Chuch) makaih na tawh hehnep hunbawlkhopna kinei dinga Rev.Dr. Pum Khan Lian (TTIC Nagaland, India) in Pasian kammal tawh hanthotna ong neihkhit ciangin leisung ah tuhna kineidinghi.\nPa Piang ong nusiatna hanga adahakap sangam tanau meltheih khuapih beh leh phung akuamakhempeuh hehnemsiampa kha siangtho in ong hehnem ciatta hen la I biak Pasian in a makiangpana ongpai khasiangtho in lungnop tawldamna ong guat kimciat nading ZIUSA kipawlna in thu kingetpih hi. Dahpihna Lianpitawh, Mun Mang (Genvai tanupi) Zomi Innkuan USA, Inc.\nPrevious: Makai hoih i cih pianpih maw sinna ~ Cin Khaw Mung\nNext: USA, Texas ateeng Tg. Joseph Nang Muan Sang (Buanman, Liansung beh) in hongnusia\nNaupangno khat anukik in zawhthawh thutawh tuisa dawnsak in, amuk kangdeugawp


url: =PIANGTHAKTE LEH MINAM ITNA. Agelh - T. Sawm Lian - Laibu Saal\nHome > Thuluui/Articles > PIANGTHAKTE LEH MINAM ITNA. Agelh - T. Sawm Lian\nPIANGTHAKTE LEH MINAM ITNA. Agelh - T. Sawm Lian\nAmasa in Moses nuntakna en leng, kumpi inn sungah omin, pilna khempeuh kihilh a, milian khat ahi hi (Sawl 7:22). Izipt nopsakna teng zang thei kim lai, a minam itna hangin tuate khempeuh nusia hi. Haksatna tampi a thuak khit ciangin a minamte Pasian sehna tawh Izipt gam panin paikhiatpih hi. Sinai mual a tun uh ciangin Pasian thuciamna la dingin Moses mualtungah kahto hi. A omloh sungin a mipihte in Pasian in a deih hetloh milim biakna ding bawngno lim bawlin pasian in bia uh hi. Pasian heh lua ahih manin thah khit a utna leh Moses minam lianin a bawlna dingin gen hi (Pai 32:10). Pasian in a innkuan sung thupha a tuam piak ding nolh-in Moses in a mipihte adingin thuum ahih manin Pasian in a lungsim khel a, Israel mite tungah siatna tungsak lo hi (n. 14). Moses mualtung panin kumsukin, a mipihte kiang a tun ciangin heh lua ahih manin a suangpeek tawh bawngno deng-in, tua mite thah ding thu pia hi. Ahi zongin a zing ciangin a mipihte adingin Moses mualtungah kahto kik a, Pasian kiangah, “Ala, hih (Israel) mite in khialhna lianpi khat bawl uh hi. Amaute in amau adingin kham tawh pasian bawl tawm uh hi.Ahi zongin, hehpih takin a maute mawhna maisak in; tua ahih kei leh laibu sung a nong khumnasa panin hong lakhia in” (n. 31-32) ci hi. A minam (Israel mite) mawhna a maisak zawh kei leh a minamte thuak bangbang a thuakkhawm dingin kipia ngam hi.\nfrom: Sawmlian Thomte sawmthomte09@gmail.com [zominam] <zominam@yahoogroups.com>\ndate: Tue, May 31, 2016 at 11:34 AM\nsubject: [ ZOMI NAM ] Thului: Piangthakte leh Minam Itna\nItem Reviewed: PIANGTHAKTE LEH MINAM ITNA. Agelh - T. Sawm Lian Description: Rating: 5 Reviewed By: Cinpu Zomi


url: =Kompa, Zouk & Kizomba Live mix, London\nListen to The Love Lounge, the Sun Bailante Live mix today !\nPlenty Kompa, Zouk & Kizomba!\nParis / Rotterdam 4pm\nLa Réunion 6pm\nMiami / Haiti 10am\nThis is going to be sweet!!!! You can listen on our:


url: =34 Lehahiah | Inacio Vacchiano – Filósofo, jurista, jornalista, escritor, etc.\n← 34. 5->3: LEHAHIAH


url: =Jake And The Neverland Pirate Coloring Pages And The Pirates Coloring Pages And The Pirates Coloring Pages To Print Junior Pa Colorize It Jr Jr Pirates Coloring Jake And The Neverland Pirates Coloring – belmontcc.info\nJake And The Neverland Pirate Coloring Pages And The Pirates Coloring Pages And The Pirates Coloring Pages To Print Junior Pa Colorize It Jr Jr Pirates Coloring Jake And The Neverland Pirates Coloring\njake and the neverland pirate coloring pages and the pirates coloring pages and the pirates coloring pages to print junior pa colorize it jr jr pirates coloring jake and the neverland pirates coloring.\njake and the neverland pirates coloring pages pdf bucky never land on cubby,jake and the neverland pirates coloring pages bucky pdf halloween,jake and the neverland pirates coloring pages bucky pirate izzy,and the never land pirates coloring pages on disney jr jake neverland bucky pdf,jake neverland pirate coloring pages and the pirates page halloween pdf,and the pirate coloring pages pirates disney jr jake neverland halloween cubby,disney jr jake neverland pirates coloring pages and the pdf izzy land,jake and the neverland pirates coloring pages cubby izzy halloween,jake and the neverland pirates coloring pages cubby disney jr page pirate,disney jr jake neverland pirates coloring pages and the izzy free pdf.\nPrevious post: Jake And The Neverland Pirate Coloring Pages


url: =Si akicih vaitawh kisai in Rambo in kasi naikei hi ci’n gencianna nei :: ZOMI DAILY\nposted on 21 February 2018 at 3:26 pm Lomkholna: Celebrity, News, Sawltak, World\nHollywood Actor minthang mahmah, Rambo ci’n aki limtheih phadiak Sylvester Stallone pen zanni in sihi ci’n Social Media tungah ki thehzak hi. Anatna pen Prostate Cancer akici ciltang natna tawh asi kicisawnsawn hi.\nAhi zongin Sylvester Stallone in amazat Official Instagram tungtawn in kasi naikei hi, ka nungtalai hi, hih thuthangpen ziauthuthang hi ci’n pulakkhiatna neikhia hi.\nRambo sita hi ci’n agelhkhiapen in “So long champ. Sylvester Gardenzio Stallone died early this morning after his battle with prostate cancer, the actor kept his illness a secret, but in the end he couldn’t beat it.” ci’n Instagram tungtawn mahin agelhkhiat masa kici hi.\nRambo inzong amazat Instagram tungtawn mahin gencianna neikhia in, “Please ignore this stupidity… Alive and well and happy and healthy… Still punching!” ci’n gelhkhia hi.\nActor Rambo in Instagram tungtawn in anuai abangin gencianna nei\nKa nungtalai, kaci damlai, cidam lungnuam in ka om a, ka tumtumlai hi ci’n gelhkhia hi. Tuaban ah Video Clip tomnono zong akhahkhiat pawlkhat om a, sihna panin thawhkik pen anuam himawk ei cihsanlel hi.\nMihinglai, mi nungtalai khat sihi ci’n Hoax News ki khahkhiatsak, zuauthuthang ki thehzaksak pahpahzong bang ngimna uh himawkding hiam? Asawtlo in April Fool hongtungto zelvencin, makaikhat, lasiamkhat, mi minthang khatpeuh si kicihsak ziauziau zelvencin. Sawltak #zomidaily\nPrevious: Pa, Napoleon azopa ke’n zo!\nNext: Malaysia gamsung ah IS migilo te apanpih mi 10 kiman


url: =Breaking News: Mexico Khuapi ah nasia tak in zinling! :: ZOMI DAILY\nposted on 20 September 2017 at 8:39 am Lomkholna: Mexico, News, World\nHih video pen Zinlinga tuak kha te ngah khak hi a fb le twitter pan in kingah ahi hi. Mexico gam September 19 ni (Tedim September 20 zingsang) hun in 7.1 Magnitude a khauh mahmah zinling cih thu kiza hi. Mexico gam khuapi, Mexico City ii khang lam Km 76 mun bulphuh in a ling ahi hi.\nInn te kicim in, mi tampi te awkcip in, a si mimal phazah a tawm pen 100 (6:00 AM) pha khin cih thu kiza hi. A nai nai in misi kimu khang semsem hi.\nMobile phone line te bei in, sumleisumzuakna khempeuh khawl cip pah hi.\n“A ni kibang lian”\nAlamdang mahmah thu khat in, a beisa September 19, 1985 kum lian in zong hih mun mah ah 8.0 Magnitude a khauh mahmah zinling ngei a tua hun lai in, mi 5000 val si hi.\nVideo: Powerful Earthquake Strikes Mexico, Killing Over 100\n“Hurricane 3 kizom”\nTunai sung in Latin America lam ah Hurricane Harvey, Irma te kizom in nung a, tulaitak mahmah in zong Hurricane Maria huih pi a nung laitak ahi hi. September 19 ni ciang thutangkona te ah U.S. Virgin Islands le Puerto Rico tuikulh lam manawh in a khauh penpen level ahi “Category 5” (huih hatna 156mph val) tawh kipei hi cih thu kiza hi.\nRelated: Mexico gamsung makaipi Major khatleh ganhing awle kiteeng\n“Leitungbei ding gen kholhna khat tawh a ni kinai”\nHun nunung ahihna tawh kizui in, leitung bei ding tawh kisai mun tuamtuam pan gen kholhna om thei zel a, tunai sung in a minthang mahmah in, David Meade kici khat in, Laisiangtho Luka 21:25, 26 sik san in, tunai Ni-awk-in-valh na thu, Hurricane 3 kizom in piangna thu te Planet X akici Nibiru pen leitung gei a September 23, 2017 in hong nawk ding a, meimual te puak kham, zin na sia takin ling in, tsunami tuihualpi te khang ding hi ci in a ma mangmuhna gen khia hi. Zingsol tanute 20-09-2017 (6:12 AM)\nPrevious: Tuni lamdang kasak ~ Pu Thangboi\nNext: India, Mumbai vanlengtual ah buannawigawp in vanleng khat awkcip


url: =Midweek Top 5: ‘Vivah’ picks up, ‘A.S.M.M.’ is steady! - Bollywood Hungama\nLast Updated 13.08.2020 | 8:25 PM IST\nHome » News » BO Trade Top5 » Bollywood News Midweek Top 5: ‘Vivah’ picks up, ‘A.S.M.M.’ is steady!\nMidweek Top 5: ‘Vivah’ picks up, ‘A.S.M.M.’ is steady!\nCreated: Nov 14, 2006 - 09:26 IST\nShahid Kapoor, Amrita Rao, Anupam Kher, Alok Nath\nExcellent performances, strong emotional appeal and gripping second half\nThin storyline, drab first hour and listless music\nHas picked up everywhere\nRitesh Deshmukh, Koena Mitra, Celina Jaitley, Shreyas Talpade, Riya Sen, Anupam Kher, Chunkey Pandey, Rajpal Yadav, Jackie Shroff\nRitesh Deshmukh and several entertaining moments\nWaferthin plot, jokes could've been better and tacky climax\nShah Rukh Khan, Priyanka Chopra, Arjun Rampal, Isha Koppikar, Boman Irani, Om Puri, Kareena Kapoor [sp. app.]\nGlossy look and brilliant visuals\nSoul [script] is missing\nSalman Khan, novel style of narrating a story and brilliant visuals\nCaters to an elite audience and tends to get very lengthy\nDeadline - Sirf 24 Ghante\nIrrfan Khan, Konkona Sen Sharma, Rajit Kapur, Sandhya Mridul, Zakir Hussain\nFirst-rate performances and gripping script and execution\nDil Bechara Movie Malaika Arora Salman Khan Randhir Kapoor Sanjay Dutt : K.G.F - Chapter 2 Movie Saif Ali Khan Janhvi Kapoor Twinkle Khanna Hansal Mehta Virat Kohli Diljit Dosanjh Vidyut Jammwal : Khuda Haafiz Movie Sushant Singh Rajput Asha Negi Aahana Kumra Rhea Chakraborty\nAahana Kumra spent a week trying to learn Arabic for…\nAsha Negi opens up about her breakup with Rithvik…


url: =Turkey khuasung ah Suicide Car Bomb hangin mi 34 si :: ZOMI DAILY\nposted on 15 March 2016 at 7:38 am Lomkholna: News, Sawltak, World\nTurkey gam ii khuapi ahi Ankara ah Sunday ni in Suicide Car Bomb puakkham a, mi 34 in sihlawh in adang mi 125 te limliam mahmah uh cih AFP News in pulak khia hi. Hihpen Turkey gamsung ah tunai adingin ahuaisia penpen kisuamlupna ngongtatna zong hipah hi.\nBomb puahkhapna munpen Kizilay Square kici vanzuakna gei aom Bus Stop khatpan hi a, mipi tammahmahna munpan in Suicide Bomb aki sukham ahih manin tampitak in asihlawhpah ahihi. Nungdiak February 17 ni inzong Car Bomb Suicide omngei a, mi 29 si ngei khinhi.\nZandiak mahin Suicide Bomb aomkhin pen hihbang in khatvei hong omkikpah ciangin mipi te’nzong Turkey kumpi ii Security lakzawhlohna mawhsak mahmah uhhi. Adiakdiak in Turkey gamsung aom Prime Minister’s Office, Parliament leh Foreign Embassy tuamtuam tetawh akinai theithei in Suicide Bomb ki sukhamzelzel a, hihbang in agamtangtang tepen IS leh Kurdish Rebel te hiphadiak kici hi.\nHealth Minister Mehmet Muezzinoglu ii genkhiatna ah asi 34, aliam 125 hi a, aliam te lak ah mi 19 pen lam etna tawmmahmah cihi.\nAsi aliam teng khempeuh zato mawtaw Ambulance tawh manlang takin zato mun 10 ah kipuak kawikawi hi.\nAsi aliam tampi aom banah akiim apam aom vanzuakna innte zong limsiat mahmah cih kiza hi. ZD Sawltak #zomidaily\nPrevious: Zomi khempeuh tungah laikhak ~ Bob Tuang\nNext: US gamsung khualzinna pawlkhat – 73


url: =LESSON 4 Jan 18- 24 MEI PHUALPI SUNG PAN KUMPI INNAH ~ MUC\nLESSON 4 Jan 18- 24 MEI PHUALPI SUNG PAN KUMPI INNAH\nLESSON 4 Jan 18- 24\nMEI PHUALPI SUNG PAN KUMPI INNAH\nTu Kaal Sung Sim Ding: Daniel 3; Mang. 13: 11- 18; Pai. 20: 3-6; Thkna. 6:4; 1Kor. 15: 12- 26; Heb. 11.\nKAMNGAH: “Mei phualpi sung panin a hong honkhia thei pasian a omleh ka biak ka Pasian uh hi ding a, na khut sung panin a hong honkhia ding hi. Daniel 3:17.\n“Daniel leh a lawmte in Kha Siangtho tawh kidim uh a, amau biak Pasian bek mah in a nungta Pasian leh a maan Pasian hi, ci-in Babylon mi khempeuh theih dingin a upna uh lau lo-in a pulaak uh hi. Tua bangin Daniel leh a lawmte in a pulaak uh amau upna in amaute kingakna thuman pulaak hi. Babylon mite in a nungta Pasian vangliatna, a thupitna a muh nadingun Daniel leh a lawmte in Pasian a zahtakna uh selcip theih hi lo hi. A nuntakna uh beilawh ding hi mah taleh milim bia lo-in Pasian bek bia-in, Amah bek mah pahtawi-in biak ding ahihlam kilangsak hamtang uh hi. Hih in hun nunungah a nungta mite adingin thuhilhna lianpi khat hi.” Ellen G. White, In Heavenly Places, 149.\nBiakpiakna tawh kisai thupiakte hangin sihna thuak ding cih thupiak in nidanglai hun adingin pilna tawh kidim tuhun tawh kituak nawn lo hi phial mahleh leitung khangto hun nunung ciangin leitungbup huam a tua bang sittelna hong tung kik ding hi, ci-in Lai Siangtho in genkhol khin hi. Lai Siangtho siksanin a beisa thute enkik lehang Pasian tungah a citak mite nawktan ding thute tu kaal sungin i kikum ding hi.\nDan. 3: 1-7 sim in. Milim bawl dingin bang thu in kumpipa tawsawn hi ding hiam?\nKumpipa in a mangmat leh milim a bawl kikaal kum 12 bang kihal ding hi. Tua hun sung kumpipa in a mangmat mangngilh lo hi. Babylon in namdangte khut sungah kisia ding hi ta hi. Kumpipa mangmat milim lutang in Babylon limcing ahih manin, mi khempeuh in kumpipa liatna thei-in Babylon liatna in bei ngei lo ding hi cih lametna tawh kumpipa in milim buppi kham tawh bawlsak hi. Hih bang kiliatsakna in Babel Tausang a lam mite lungsim pulaak hi. Tua bangin kiliatsakna Pasian langpan hi. Nebuchadnezzar zong tua bangin kiliansak hi. Nebuchadnezzar in Babylon a uk sungin na lianpi sem hi. Ama liatna bei thei dingin ngaihsun lo hi. Amah le amah kiliansak mahmah hi. Gam mite in kumpipa liatna a zahtak nadingun kham milim khat bawl a, a gam mite in ama tungah citak leh citak lo sittelna dingin milim bia dingin sawl hi. Tua milim in kumpipa ahih keileh pasian, koi limcing kicianlo hi. Tua hunlai-in biakna leh kumpi vai helhzau uh hi.\nNebuchadnezzar in a maan Pasian a theihtel nadingin hun pha nih vei ngah hi. A masa-in kumpipa in Daniel leh a lawmte sittelin, amaute in Babylon mipilte sangin a zah sawmin pil zaw uh hi, cih mu hi. Babylon mipilte lak panin kumpipa mangmat leh a khiatna a gen thei kuamah om lo hi. A tawpna-ah Nebuchadnezzar in Daniel biak Pasian in vangliatna tawh kidim Pasian hi, cih mu hi. A beisa hun a thupiangte phawk lo-in Nebuchadnezzar in milim bia kik veve hi. Bang hang hi ding hiam? Kiphatsakna hang mah hi ding hi.\nMawhna tawh kidim mihing in hauhna liatna, theihna siamnate in a sawt lo-in beimang ding a,a mawkna ahihlam thei lo hi. Eite zong khat veivei ciangin Nebuchadnezzar mah bangin gualzawhna, lawhcinnate hangin kiliansakin tawntung nuntakna adingin kimanna nei lo ahihlam i mangngilh kha zel hi.\nKoi bangin Nebuchadnezzar siatna dumpi tawh kipelh thei ding i hiam?\nBIA DINGIN THUPIAKNA\nDan. 3: 8- 15; Mang. 13: 11- 18 sim in. Daniel hun a thupiangte hun nunungah bang hong piang kik ding hiam?\nDura zaangkuam a kham milimpi min in Akkadian pau tawh kigelh hi-in, “dalna nei mun” cih khiatna nei-in, biakbuk kimtengah a umna kikoih hi, cih pulaak hi. Tua bangin dalna kician om keileh meikuang in biakna tau lawh thei ding hi. Babylon tumgingte in biakpiakna-ah kihel hi. Tumging nam 7 kipulaak a, milim bia dingin thupiak in thulian mahmah leh a kisam bangmah om nawn lo, kician mahmah hi, cih kilang hi.\nTu-in zong Pasian tawh kigamlatna ding, Ama kammal panin lampial theih nading, leitung kumpite tungah cihtak ding hong zol thu tuamtuam, nuntak khuasakzia tampi in hong huzaap hi. Leitung hong huzaap lian lua hi. Ahi zongin Piangsak Pasian tungah cihtak ding, Amah i nunghei loh ding kisam mahmah hi.\nGenkholhna hong hilh mah bangin tuhun in leitung hun nunung hi. Leitung mi khempeuh in sapi bia dingin thupiak hong tung ding hi (Mang. 13). Mi khempeuh, a hau a zawng, a lian a neu, nasemte ukna neite in taltung ahih keileh taklam khutah tua sapi ciaptehna ngah ding uh hi (Mang. 13:16). Sapi ciaptehna a ngah ding mite, a lian a neu, a hau a zawng, nasemte leh ukna neite ci-in khen gukin kimu thei hi. Hih mi khen guk in sapi nambat 666 tawh kizopna nei hi. Kumpi Nebuchadnezar bawl cubit 60 (pi sawmkua) sangin cibit guk (pi kua) a gol tua milim in hun nunung hong khangkhia Babylon sep dingte limcing khol hi (Dan. 3: 1). Tua hi-in a hong kihilh khol thute limtak ngaihsut ding kisam a, leitung thupiangte in Pasian khut sungah om hi, cih phawk ding kisam hi.\nBiakna in na khat, mi khat mai-ah kunna ahih keileh hihte tungah kiciamna bek in tuate biakna hi lo hi. Bangci bangin i phawk khak loh, i ngaihsut khak loh kaalin Topa sim loh na dangdang bia i hiam?\nMEI TAWH SITTELNA\nHebrew khangno thumte adingin a kiliansak kumpipa milim biak ding thupiak in, Jerusalem biakbuk a biakpiaknate a langdo biakna hi. Hih Hebrew tangvalte in kumpipa nasemte’n ama tungah ciampel lo hi ta mahleh Pasian tungah cihtakna in mihing tungah cihtakna ciangtan hi. Amaute in kumpipa inn sungah omsuakin thuman gam makaite hi mah taleh kumpipa biakna-ah kihel lo uh hi.\nPai. 20: 3-6;Thkna. 6:4 sim in. Bang thu in saltang Hebrew tangval thumte huzaap hi ding hiam?\nKumpipa thupiak om bangin tumging a kitum ciangin mi khempeuh in milim mai-ah kunin bia ding uh hi. Shadrach, Meshach leh Abed-Nego bek in kumpipa thupiak nial ngam uh hi. Tha khatin hih thu Babylon mi kimkhat in kumpipa tungah zasak pah uh hi. Hebrew tangval thumte a langpan mite in kumpipa heh theihtheih dingin hih bangin thupuak uh hi.\n(1). Babylon makai dingin hih Hebrew mi thumte a koih kumpipa mah hi\n(2). Hih Jewte in kumpipa biak pasian bia lo uh hi\n(3). Kumpipa in a bawl kham milim bia lo uh hi (Dan. 3:12).\nKumpipa in heh mahmah taleh Hebrew thumte hun khat pia kik hi. Tumging kitum kik ding a, Hebrew thumte in milim bia ding uh hi. Milim a biak kei uhleh mei phualpi sungah khiatna thuak ding uh hi. Nebuchadnezar in heh mahmah na kampau tawh Hebrew mite tungah khat vei hih bangin gen kik hi: “ keima khut sung panin kua pasian in hong honkhia zo ding hiam,” (Dan. 3:15), ci-in milim bia dingin sawl hi.\nKha Siangtho tawh kidim Hebrew khangnote’n kumpipa dawngkik uh a, “Tua bang ahihleh, kumpipa aw, kote biak Pasian in mei phualpi sung pan leh kumpipa khut sung panin hong honkhia zo ding hi. Ahi zongin a hong honkhia kei phial zongin kote in nangma pasian ka bia kei ding uh hi. Na bawl kham milim mai-ah zong ka kun kei ding uh hi” (Dan. 3: 17, 18), ci-in hangtakin nial uh hi.\nPasian in sih nading pan hong honkhia zo ding hi, ci-in amaute’n Pasian muanna nei uh hi taleh Pasian in mei phualpi sung panin pello honkhia takpi ding hi, cih theih hi lo hi. Koi panin tua bang upna ngah ding i hi hiam?\nA LI-NA MIPA\nDan. 3: 19- 27 sim in. Bang piang hiam? Mei phualpi sungah tua midang in kua hi ding hiam?\nTopa tung a thuman Hebrew tangvalte mei phualpi sungah lawn khin uh a, Nebuchadnezar in mei phualpi sungah a muh mi khat hangin a lungmang hi. Ama theihna tawh kizui-in kumpipa in tua a mi muh pen “Pasian Tapa” hi, ci-in pulaak hi (Dan. 3: 25). Tua banziah a pulaak ding dang thei lo hi. Mei phualpi sungah a li-na MI kua hi, cih i thei hi. Sodom leh Gomorrah kisiatma-in Amah in Abraham tungah kilaak khin hi. Amah in Jabbok luigei-ah Jacob tawh a kilai PA hi. Moses tungah sawlbaang kuang bangin a kilaak PA hi. Amah in mihingin a hong pianma Jesuh Khrih mah hi. Amah in a mite gimthuakna a hong thuakpih Pasian hi.\nEllen G. White in “Topa in A mite mangngilh lo hi. Ama teci dingin a mite in mei phual sung khiatna thuak uh a, Honpa mah in mihing mel pua-in hong kilangh hi. Mei phual sungah A mite tawh lampai khawm uh hi. Topa’ mai-ah meisa, khuavot, mei phualpi in hatna nei nawn lo hi.” Prophets and Kings, 508, 509.\nPasian in Isaiah sungah a pulaak mah bangin “Tuite na kantan ciangin nang kong ompih ding a, gunte na kantan caingin tui in hong tuum lo ding hi” (Isa. 43: 2). Hih bangin thupiangte zaknop hi. Ahi zongin telzawh loh thu tampi om hi. Mi kim khat in amaute upna hangin bawlsiatna, thahna thuak uh hi. Kumpi gilote thahna thuak Isaiah, Zechariah hi. Kamsang, sawltakte a kipan tuhun dongin Khristian citakte in bawlsiat thuak uh hi. Ahi zongin Babylon gam a Hebrew tangnote bangin a lamdangin kihonkhia lo uh hi.\nLam khat panin Pasian mi citakte in lamdang takin bang panin hotkhiatna ngah ding uh hiam? (1Kor. 15: 12 – 26).\nUPNA A KIPSAK THUSIM\nShadrach, Meshach leh Abed-Nego in bawlsiatna a thuak uh ngaihsun lehang tua bangin upna kip a neihtheihna uh thusim in bang hi ding hiam? Bang in milim biak ding sangin mei phualpi sungah kihaltum ding telsak hi ding hiam? Kumpipa’ thupiak zui dingin paulap pulaak ding uh hileh bang paulap nei thei ding uh hiam? Ahizongin nuntak bei lawh ding thei kholpi mah, a dang mi siangthote mah bangin, amaute in upna khahsuah lo uh hi.\nHeb. 11 sim in. Upna in bang hi, ci-in pulaak hiam?\nTua bang upna i neih nadingin upna in bang hi, cih i tel masak ding kisam hi. Mi kimkhat in thupha tampi ngahte upna nei hi, ci uh hi. Pasian tung pan a nget bang bang a ngahte in upna nei mi hi, ci uh hi. Gentehna-in vanzuakna mun khatah vanlei dingin pai khia uh a, mawtaw koih nading mun awng khat Topa in vaihawmsak dingin thungen hi. Tua mun a va tun uhteh mawtaw koih nading mun awng na om takpi a, Pasian in i thunget hong dawng hi, ci-in upna nei kici uh hi. Ahi zongin tua bangin mun awng na om nawn keileh Pasian in thungetna a pia-sak zo ding upna nei zo taktak lo hi, ci uh hi. Hih bang upna in lauhuai hi. Bang hang hiam cihleh tua bang upna in mihing deih bangin Pasian a gamta dingin ngaihsutna hi gige hi. Tua bang upna in Pasian in na khempeuh a uk Pasian, na khempeuh a thei Pasian ahihlam ngaihsun lo hi.\nDaniel leh a lawmte in upna man hong lak uh hi. Upna man in Pasian tawh kizopna kip nei hi. Tua bangin upna man a nei mi in Pasian sungah muanna nei hi. Upna man in Pasian deihna in mihing deihna zui dingin ngaihsun lo hi. Upna man in mihing deihnate Pasian deihna tungah ki-ap zaw hi. Hebrew khangno thumte in amau tuah khak ding bang mah thei khol lo uh hi; amaute adingin Pasian in bang lampi bawlkholhsak hi, cih thei lo uh hi. Bang bang tuak ding hi taleh thuman thutak zui dingin khentat zaw uh hi. Hih in upna picing hi. I tuahkhak thute tel zo lo-in bang hangin piang hi ding hi, cih i theihloh hangin, Topa muangin Amah in eite adingin a hoih penpen hong sem hi, ci-in i Ama tungah thu i nget ciangin upna man pulaak ihi hi.\n“Thuneute” in upna hong khangsak thei a, hamsatnate nawktan zo dingin hong kigingkholsak thei hi taleh, nisim upna khuah nading lampi in bang lampi hi ding hiam? Bangci bang lampi leh bang hangin “thuneu” tungah citak ding sittelna in sittelna thupi pen hi ding hiam?\nNgaihsutbeh Ding: Dura zangkuam a Hebrew tangvalte tuahkhak thute panin thuman pha tampi i ngah thei hi. Tuni dongin Pasian nasemte in siatna bawl lo hi taleh, bawlsiatna, gimna thuak uh hi. Satan in biakna makaite khutzatin nei-in hazatna, a khengval upna hangin Pasian mite bawlsia uh hi. Sabbath thukham hangin mite in a hehna uh lian semsem ding a, a tawpna-ah sihna thuak ding thupiak in leitung hong zel ding hi.\n“Bawlsiatna hong om ciangin Pasian mite in a hoi lo upna tawh kiptak mainawt ding uh kisam hi. Pasian mite in Pasian bek mah biak ding hi, ci-in a pulaak uh ciangin, nuntakna bei dongin biakna man lo nial uh hi. Tawntung Pasian a ngaihsut uh ciangin siatna tawh kipawl kumpipa thupiak, mihing thuneihna in bangmah mannei lo hi. Thuman zui mi in thongkhiatna, gam mi hihna pan hawlkhiatna leh sihna thuak dong thuak uh hi.” Ellen G. White, Prophets and Kings, 512, 513.\n1. 1Pet. 1: 3-9 sim in. Bang hangin bawlsiatna panin Pasian in mi kimkhat honkhia-in, mi kimkhat honkhia lo hi ding hiam? Ahih keileh hih bang thudotna in thuman hong tunpih lo hiam? Tua bangin bawlsiatna pan kihonkhia kei taleh, lungkiat hunteh, bang hangin Pasian hoihna muan ding kisam hiam?\n2. Mei phualpi sung panin Hebrew khangno kihonkhia lo hileh bang thu nuntakpih ding om veve hiam?\n3. Hun nunung a thupiang dingte i telna tawh kizui-in bang tungtawnin i biakpiakna kimu thei ding hiam? Hih in bangci bangin Sabbath thupitna hong hilh hiam?\n4. Lk. 16:10 sim in. Koi bangin Khrih kammal in upna tawh nuntakzia hong hilh hiam?\n5. Dan. 3:15 sim kik in. Nebuchadnezar in “Kua in Pasian khut sung panin note hong honkhia zo ding hiam,” ci-in a dot koi bangin na dawng ding hiam?


url: =Singapore ah numei te kisil laitak Video azaihsim Myanmar pasal khat thongkiading :: ZOMI DAILY\nposted on 10 November 2017 at 9:29 pm Lomkholna: Myanmar, News, Sawltak, Singapore\nSingapore gamsung ah numeikhat akisil laitak Video aguk zaihsim Myanmar gammipa thukhenna kineita cih Straits Times pan kiza hi. Tua Myanmar gammipa pen anaseppih numei pawlkhat tawh inn asaapkhawm uh ahihi.\nTua inn asaapkhopna sungah dailenbuk Toilet leh kisilbuk pen akizom in inndei khatsung ah aomkhawm ahihi. Myanmar gammipa in kawmvang panin “Hidden Camera” akici Video zaihna aneukhat zaihsa in nusiasim cihi.\nTua Myanmar National akicipa ii aminpen Pyae Phyo Aung kici a, kum 32 aphakhin khat ahihi. Nungkumsung October 23 leh 24 kikalsung in alawm naseppih numei te akisil laitak in Video aguk zaihsim pen 9 veibang zaihsim cihi.\nTua Video Clips tepen asawtna Second 20 panin Minute 10 ciangciangbang asau vive cihi. Tuabang in numei te atheihlohkal in akisil laitak Video aguk zaihsimna hangin thong kiading in thukhenna akibawl ahihi.\nZanni Thursday (November 09) ni in amawhna kiciantak in kimukhia ahih manin, thukhenmang te’n thong kal 20 sung akiading in thu piata uhhi.\nPyae Phyo Aung pen Singapore Polytechnic sanginn ah sang akah in “Student Pass” tawh aom hi a, Nautical Studies akici tembaw zuite nasepzia asinlaitak ahihi.\nDeputy Public Prosecutor Raja Mohan in agenkhiatna ah a innsaappih numeite khatin tuabang in Video azaihsimna Camera neupen muhkhiatsak cihi. Toilet sungteng siansuah in Cleaning abawl laitak kawmvang panin meitang “Green blinking light” mu ahih manin, tuapan in Pyae Phyo Aung in Video agukzaih simsim ahihlam ki theikhia hi.\nTua Camera neu pen tua numeinu in innneite tungah appah a, tuapan in Police Station ah ki apsawn hi. Pyae Phyo Aung in hih Camera neupen anei theikeng ci’n nialmasa himahleh, ama neihsa, ama thangsiah ahihlam kitheikhia veve hi.\nTuaciang in kalawm naseppih numeite akisil laitak Video ka gukzaihsim hi ci’n genkhia a, tua Video tepen Laptop tawh ama omna inndei sungah ka enkik hi ci’n genkhia hi.\nPyae Phyo Aung ii Laptop zatsung aki etsak ciangin numei kisil laitak agukzaihsak Video Clip bekbek akigawm in 9 bang ki mukhia hi.\nPyae Phyo Aung ii Lawyer ahi T.M. Sinnadurai in agenkhiatna ah “Pyae Phyo Aung pen Trainee Ship Officer khat hi a, Maritime and Port Authority panin “Class 2 Certificate of Competency examination” kici laihuanna zong azota cihi.\nMore: Japan gamsung aom zintunbuk khatah Video gukzaih nadingin Camera kithuah\nSingapore Polytechnic panin alaisin Nautical Studies azosiang hita a, tembaw ahawlthei Marine Caption apiangding hita cihi. Ahi zongin apilna, asiamna te na zangkhialkha ahih manin, thongsung alutphotding ahihi. Sawltak #zomidaily\nPrevious: Kham leh savunsit tawh akibawl dailenbuk khat US Dollar $100,000 tawh kizuak\nNext: Ki-etna limlang ~ Thang Siangh\nMipi lam pan MP te panpih theihzia\nAung San Suu Kyi Singapore ah kumpi vaitawh zinding ~ ZD\nKuala Lumpur inntung khatpan tutphah kipaisuk in naupangkhat denglum\nTuunnu Banzaal’ Zuapa Banzaal\nPianna Tuun leh Zua ~ Evan. Langh Do Khup\nZomite’ kisap mahmah kammal “Sorry mahmah ei maw” ~ Khup Khen Thang\nYangon khuasung YBS Bus tungah damiah ataih mi 2 kiman\nTedim Post :: 09 August 2014\nAmangcip Kawlgam galkap vanleng leh misiluang pawlkhat ki mukhiata


url: =Mangersta Christmas Late Night Shopping | Christmas Late Night Shopping tonight Mangersta in Eilean Siar - 2nite.uk.net: in and out! | whats going on tonight!\nHome › Christmas Late Night Shopping › Eilean Siar › Mangersta Christmas Late Night Shopping\nChristmas Late Night Shopping tonight in Mangersta, Eilean Siar, UK\nMangersta Christmas Late Night Shopping | Check out Christmas Late Night Shopping tonight in Mangersta, Eilean Siar, UK\nChristmas Late Night Shopping in Mangersta, Eilean Siar, UK - Find out whats going on tonight in the Eilean Siar area for "Christmas Late Night Shopping" of Mangersta. Featuring christmas, xmas, crimbo, late night shopping, opening hours, shops, christmas gifts, gifts, festive season and Christmas Late Night Shopping in Mangersta, Callernish, Callicvol, Callievol, Carinish, Carloway, and includes local tweets, a map and local events in Mangersta. Are you #in2nite or #out2nite in Mangersta for Christmas Late Night Shopping\nConcerts in Mangersta, Eilean Siar tonight\nCoronavirus in Mangersta, Eilean Siar tonight\nCricket in Mangersta, Eilean Siar tonight\nCyber Monday in Mangersta, Eilean Siar tonight\nDating Events in Mangersta, Eilean Siar tonight\nDiwali in Mangersta, Eilean Siar tonight\nDJs in Mangersta, Eilean Siar tonight\nEaster in Mangersta, Eilean Siar tonight\nEU Election in Mangersta, Eilean Siar tonight\nEvents in Mangersta, Eilean Siar tonight


url: =IHG Avenel hoteles | Woodbridge | Indicaciones\nTransporte al y desde el hotel Newark-Liberty international Airport(\nDistancia: 36.0 MI/57.94 KM NORTH EAST Hacia el hotel\nNombre : Metropark Iselin\nNombre de la estación de metro : MetroPark Station - NJ Transit\nDistancia: 3.0 MI/4.83 KM SOUTH Hacia el hotel\tServicio de taxi (sólo ida): $10.00 USD\nComing from North - Garden State Parkway Take parkway south to exit 129 (Route 1 north). Take route 1 north for 2 miles. Arrive at Holiday Inn Express on right. Coming from South – Garden State Ver más


url: =Khualzin gamvak nasep na (Tourism). Agelh ~ Tg Dal Sian Mung (M.A) IR - Laibu Saal\nHome > Thuluui/Articles > Khualzin gamvak nasep na (Tourism). Agelh ~ Tg Dal Sian Mung (M.A) IR\nKhualzin gamvak nasep na (Tourism). Agelh ~ Tg Dal Sian Mung (M.A) IR\nKhualzin gamvak nasep na\nAgelh ~ Tg Dal Sian Mung (M.A) IR\nPhoto credit : Lian Khup\nAmun : Ngennung Khua\nMihing te in van thak,nathak munuam, theinuam hi hangh.I tun ngeinai loh I muh ngeinai loh na munte tungnuam,munuam ciat hi hangh.Tua man in khualzin khia in pilna tampi I ngah hi.Ikhualzin na pan I tuah thu,I muh thute hang in pilna muhna tampi i mu,i thei khia hi.Tourism nasepna pen mikangte in smokeless industry or invisible export ci in thupit ngaih sut mahmah uh hi.Tourism nasepna pan in gam sung income sum muhna tampitak khangto sak hi.Kawlgam in zong Tourism Industry akhan toh na ding le Tourist te zol na in “Visit Myanmar Year 1996” ci-in gamdang tourists tampite zol na in nasia tak in hong bawl uh hi. Tourism Industry pan in sum tampi meet sawm uh hi.Khualzin gamvak na in nuntak khuasak hun hongcimtaksak I lungzin nate mai mangsak in ngaih sut na thakthak hong muhsak ban ah i lung hong kim sak in I nuntak na ading in lungsimtha tampi hong guan hi.Zomi te le Zogam ading in zong Tourism nasep na in I khantoh na ding I azung khat hong suak ding hi.\n13th century lai pek a kipan in khualzin nasep ki pan hi.16th-18th hunciang in khualzin gamvakna hong khangto semsemta a tua hang in pilna,theihna le thungaihsut thumuhna tampi hong khangto sak hi .Leitungbup ah British ,Scandiniviante , Russian, German ,Japan minamte tourist atam pen in ki ciam the hi.1841kum in England pan Thomas Quartz in Meileng tawh khualzinna (Train Tour) hong pan khia in 1845kum ciang in leitung ah a masa penpen Tourism Agency hong phuan khia hi.Meileng le Tembawpi te tawh khualzin ding in geel sak a ni 222 leitung bup kim vel in zin sak hi. 20th century ciang in Jet engine vanleng te hong ki pan a hih man in vanleng bup sap khualzinna hong thupi leuleu hi.21st century hun ciang in IT khantoh na huhau in Tourism nasepna tampi tak hong khang to hi.IT huhau in khantohna bek hilo in sum muhna zong hong khang to ahih man in mitampite in mun tuamtuam ah tawlnga ding in zin ziahziah zo ta uh hi.Khualzin mite pen a nop zin te,Excursionist te le mun minthang te apha nuam ngiat ci in nam (3) bang in mu thei hi.\nTourism nasep icih pen,\n2.Lamtun nuam in paina nuam ding\n3.Zintun na mun,nek le dawn,tawlngak na kicing in mun nuam ding\n4.Khualzinte a ding limtak in geel siam ding cih te thupi mahmah hi.\nI gam I lei I a etlawmna mun te,vasa nam tuamtuam te, tua gam mite I ngei na tuamtuam te le mite nuntak zia te ,tanglai a vanzat minthang tuamtuamte le inn le lo mun minthang te, tawlngak theihna ding khawlmun nuamte, tuipi gei mun hoih te,….etc hi bang mun hoihte ah Tourists te pen va pai pih in a ki tangsap te uh service I piakna in Tourism nasepna a hihi.19th Century hun lai in mite in Tuipi tui ah tui bual leng ki cidam hi cih upna a neih man un tuipi ah kisil ding in khualzin ziahziah uh hi. Nepal gam ah Everest mual sangpi tung ah mite a kah nop man in tourism nasep tawh sum muh lawh mahmah uh hi.Ih gam I lei I ahoihna te ,Hotel te le service tuamtuam te pen Tourists te a lunglut sak nate ahihi.\nGam dang I zin ciang in mi atam zaw in vanleng tawh I zin hi.Vanleng tung ah neek le dawn theih tam pi hong ki pia hi.I duh zah hong ki pia ahih tei hang in aki lawm zah I neek theih ding thupi hi. I duh zah vai khak ding in aval ngen lo ding hi hangh. I gamtat siamlohna hang in i mi nam le mimal hong zuak thei hi.Gam khangtokhinsa mite pen Immigration counter aki pan anneekna le mun tuam tuam te ah thupi in piicing pha diak uh hi.Kigual in ngak dim dem in ei hun tun masiah mite nawng kai sak lo uh hi.A kul lua lo kampau zuaizuai het lo uh a zong om sesu lo uh hi.Hun zahtak in mawtaw, Bus ,MRT te zong ahun lian lian in ding in tung den uh hi.Mipite in hunzahtak in vanzat nate zong hunman sak uh hi.Bus express bang in ading khiat hun, bang hun in tung ding, cih te a ki pan atkhia sin sen uh hi. Singapore MRT sung a tutna a lai ki at hoih ka sa mahmah hi “Please offer to someone who needs more than you” cih pen tutna tung kong vang gei ah tallangh tak in suang uh hi.Ei pen mite a huh a pii bawlthei ding in hong pan tah uh hi.Ahi zong in I gam ah “ phungzi nasem te tutnapia in” ki ci in numei naupaiite ,naupangno te , leh mikhangham sate ading bang mah ki geel sak lo hi.Station tuamtuam le zunbuk,lamkanna mun le ,sai tuamtuam(super market) te ah khedam lo te ( disables ) ading leng tawh paitheihna ding in lampi limtak in bawlsak uh hi.Elevator zong koih sakuh a khang no pipi in zang lo in uham te le disable te bek zang sak in tuambawl in limtak in panpih uh hi. Bus le MRT tung ah kiphusepsup kha lo in khat le khat ki zahtak bawl in ki nawkkhak sawm het lo in EXCUSE Me ci in ki pelh diamdiam uh hi. A kim a pamte huathuai leh muhdah theih ding in gamta hetlo in a mithek tawh ki en diamdiam uh hi. Mi khempeuh in siangtho le a etlawm penpen silh in vak khia uhhi. Khua ul gimnam namsak het lo in siangsinsen den uhhi. Zateptep te ading in muntuam vilvel om in ki koihsak hi. Tua munte bek le sai pawlkhat te bek ah zateptep theibek uh hi. Zatep, Khaini le tuibuk cih te a ding mun om mel lo hi.\nEi Zomi nam te in I Zogam ah khualzin gam vak na sep tawh kisai hong khangtoh theih na ding in tu aki pan in tha I san pah ding kisam hi. Khualzin gam vak mite in a nopsak theih na ding geelsiam inlengla do siam ding ahi hi.Inn le Hotel tampitak zong lam ding kisam hi. Hotel nasep na kipan in khualzin te zong Hotel ah tung in I zintun na mun te nawngkai sak loh ding thu pi hi. Annek tuidawn zia, nuntakkhuasak zia te ki en pha in Tourist te do zo ding in I ki thawi hun ding hi ta hi. Zomite I annekte ki en pha ni. An hoih an lim vi ve hi na pi I bawl siam loh man in mi te in hong duhpih lo hi. I ngeina an te pen mi te hong duh pih ding in I puahding kisam hi.Zogam khua pi Haka ah SABUTI kizuak pen mi nam dang te in zong hong duhpih mahmah uh a kawlgam muntuamtuam ah zong ki ngah ta hi. Kawl gam ah mi te hong theih pih anlim khat hong suak ta hi. Ei duh dan in I huan sang in mite duh theih ding in I bawlsiam ding kisam hi.I Zogam a mun minthang ahi MOUNT VICTORIA mual le tua sung a om vasa min thang te pen leitung mipil te in zong a thu pi ngaihsut mahmah mun hi a asung a leitung ah citawm penpen vasanam a hi Iropogon natmanansis vasa nam te om hi.Tua vasa nam te en nuam in leitung a vasa lam uk te hong zin nuam mahmah uh hi. Kawl gam Journal te gen na ah vasa nam min thang etna ding in Zogam ah Mount Victoria pen ahoih pen pen hi ki ci hi. I Zogam mual le guam te pen Pasian in a etlawm penpen in hongbawlsak hi a tua te pansan in Tourism nasep na hanciam in sem zo leng a sawt lo in “ smokeless Industry” muntam pi ah hong ki lam ding a I Zogam zong a sawt lo in “ Smokeless Industrialized State” hong suak ding hi. I Zogam le Zomi khan toh na ding in Tourism nasep na ah thasan in hanciam ciat ni.\nAn article of Daw Khin Swe Myint ( Burmese ), Yangon University Annual Magazine\nKhualzin gamvak nasep na (Tourism) Thuluui/Articles\nItem Reviewed: Khualzin gamvak nasep na (Tourism). Agelh ~ Tg Dal Sian Mung (M.A) IR Description: Rating: 5 Reviewed By: Cinpu Zomi


url: =Zomite Kipumkhat Hun Ta! | Tongsan\nTanglai US dangka tungah “United we stand, divided we fall” (Kipumkhat le’ng kikip, kikhen la’ng kitamkham) cih kigelh hi. Paunak ah “Unity is strength” ( Kipumkhatna in\nthahatna) cih khat om hi. Kipumkhatna in gualzawhna hong pia hi. Kipumkhatna (Unity) le kibatna (Uniformity) pen kibang lo hi. Kibatna (Uniformity) I cih ciangin puansilh kibang,pawlpi zong kibang, ahi zongin kipumkhat lo hi. Kipumkhatna (Unity) i cih ciangin pawlpi kibanglo, puansilh zong kibang lo, ahi zongin lawng khatin pai hi. I gennop in kibatna (Uniformity) hi lo-in, kipum khatna (Unity) ahi hi. Lai Siangtho in, “Mi khat bek hi leh zawhnop kisa a, nih pha leh kizo zolo hi. Zang thum-a kiheek khauhual bawhsat hak hi.” ci hi. (Thuhsia. 4:15).\nKipumkhatna lamah Jews mite etteh huaipen uh hi. Jews mite pen khuaikaai tawh kibang uh a, khat a kisukkhak nak leh a vekpi-un bawh huan pah lianlian uh hi. Israel gam-a omte leh gamdang-a omte in kizopna nei-in, kithuza den uh hi. Tua hangin midangte in zahtak in, kihta uh hi. Ei kim nai-ah Mizote kithutuakin, kipumkhat uh ahih manin India kumpite in na kihta zo phial hi. Tu laitak Hakha leh Thantlang lam Zomite kithutuakin, kipumkhat uh ahih manin ni dangin ei’ nung pekah a om pen tu-in hong makhelh ta uh a, ei’ mai pekah hong om ta mawk uh hi. Ei kitot kikalin amau munhoih teng na luah khin uh a, Zogam budget teng na uun khin uh hi. Tedim lam Zomite a pillo hi khang, amau sangin pilzaw lua hi hang. I kithutuah ding, i kipumkhat ding bekin kisam hi. 2020 kum kiteelpi ah i kipumkhat theih nai kei lai le amau khut nuai mahah kum sawtpi ki om lai ding cih muhsa ahi hi.\nTedim lam Zomite pen tam hetlo napi hang in i kipumkhat thei het kei hi. Facebook khawng pan khat le khat i kiko hi. I kipumkhat theihlohna pen ei’ angsung bek i theihna hang hipen hi. I kipumkhat teh kigualzo a, ei’ angsung ding bek i theih teh kiguallel hi. 1970 kum Kawlgam bup State & Division zui-in bawlung kidemna ah Zogam pan a suite siam thei mahmah uh hi. Semi Final ah Yangon tawh kituak kha a, Yangonte zong patau pian veve uh hi. Ahi zongin bawlung suite sungah amau’ angsung ding bek a ngaihsunte in golhguk hong ne uh ahih manin 0:6 tak tawh kilel hiau a, kimaizum mahmah hi. 1977 kum Kawlgam bup State & Division zui-in bawlung kidemna ah gambup Shieldpi Zogam ah ciahpih ding ci-in kihanciam a, galkap sung leh civil sung pan Zomi bawlung siamteng kikai khawm hi. Hong gualzo toto uh a, Semi Final ah Mandalay tawh hong kituak kha uh hi. Mi tampite in Mandalayte sangin Zogamte muangzaw uh hi. Ahi zongin kimawlte sung pan amau’ angsung ding bek a ngaihsunte in golhguk hong ne uh ahih manin kilel leuleu hi.\nAbeisa hun khat lai-in Zomi bup kipumkhat theih nading deihna tawh Siamsinte in pautaang (Common Language) khat neih ding leh Zomi peuhpeuh in i min mai-ah Salai le Mai gelh ding, cih hong kivaihawm hi. Hih pen a thukim ki-om a, a thukim lo zong ki-om hi. Hih in Zomi bup hong kipumkhat sak cih thadah, hong khenkham zawsop hi. Tedim lamZomite in a beisa hunkhat lai-in beh laibu bawl kikin thei mahmah hi. Pastor pawlkhat bang beh tangthu kanin kimanlah mahmah hi. Beh laibu bawlna in Zomite hong kipumkhat sak cih thadah hong khenkham zawsop hi. Beh khat leh beh khat kisia-in,zumkong mangkong a kitun’ khawng zong ki-om mawk hi.\nDr. Cing Pum Neam in a dam lai-in Tahan ah thusin a piakna khatah,“Zomite kipumkhat lua hi hang. A kipumkhat theilo pen i makai teng hi. Makai teng hong kipumkhat photphot peuh le-uh, mipite pen kipumkhat ding a baihsa-in ki-om hi,” ci-in gen hi. MP a ki-ut ngeingaina pen khua leh tui a puah nuam takpi honkhat ki-om kha ding hi. Tua mah bangin kum 5 sungin kumpi budget tampi zeekin hau ding, golhguk tampi ne ding, inn leh lo, motor cihte nei man ding, cih ngimna a nei khawng zong ki-om thei kha ding hi. I kam tawh “Gam leh lei khan’toh nading” khawng i cih kankan khem hang, a taktak pen eima’ angsung ding khawng nahi khinkhian kha thei ding hi.\nZomite in tona khatpeuh i tuah khak hun teh i kipumkhat thei hi. 1979 kum lai-in kumpite in Tedim gam Hiangzing ah bengh (Opium) ciin’ ding hong vaihawm uh hi. A mun zong en khin uh a, hahhah ta uh hi. Hong kiciing takpi mawk leh khangno tampite in kisiat lawh kha ding, ci-in Zomi bup kilung himawh ciat hi. Hih thupiang in Zomi bup hong kipumkhat sak hi. Kumpite tungah, “Hih pen Zomi buppi cii mang (genocide) hen nong cihna uh hi,” ci-in lungkim lohna thu a kigen ciangin tua geelna hong kikhawlkik hi. Apr. 4, 1994 ni-in gamuk thuneite in Tedim khuataw Peniel thungetna mual tung-a singlamtehpi hong phuksak uh hi. Hih singlamteh pen AG te’ aa hi, kici tuanlo a, Tapidaw buppi in na kisa kim ciat hi. Hih thupiang in Zomi Tapidawte hong kipumkhat sak hi. COVID-19 in Tedim Zomite hong phong hi. Tedim zatopi ah COVID-19 natna ngah mi 5 te kikeem hi. Falam District zatopi (or) Kawlpi zatopi khat zawzaw ah puak ding a kigen ciangin hong kisanglo hi.\nState Counsellor Daw Aung San Suu Kyi tawh Video Conferencing bawlna ah cinate a keem siavuan siamate tawh kiho khalo uh hi. Hih pen Tedim lam Zomite’ adingin tona lianpi khat ahi hi. Hih thupiang hangin Tedim lam Zomite sungah ki-itna leh kipumkhatna khat hong om hi. Mikim’ hanciamna tawh Tedim khuapi ah ICU kineihlawh hi. Hih thute phawkin mailam ah Hih teng pen keima’ muhzia teng kong gelh hi a, a zenzenin a kikhial kha a om leh kei mah laigelh pa a khial ka hi ding hi.\n(By: Sia Gin Sian Pau (GSPau), Yangon)


url: =ZOMI NATIONAL CONFERENCE kah ding in PU CIN SIAN THANG(ZNC) -U.S.A ah hawh!2012 JULY 4TH - TUNGZANG NEWS\nZOMI NATIONAL CONFERENCE kah ding in PU CIN SIAN THANG(ZNC) -U.S.A ah hawh!2012 JULY 4TH\nKAWLGAM (MYANMAR )MEDIA te in ZOMI NATIONAL CONFERENCE kah ding in ,U.S.A ah pai hi ! ci in suak sak uh hi!\nPU CIN SIAN THANG ,U.S.A ah,ah hawh na pen ZOMI te aa ding bek hi lo in,kawlgam (MYANMAR ) aa om DEMOCRACY deih mite khem peuh leh DEMOCRACY PARTY GROUPS te aa ding leh KAWLGAM (MYANMAR) mi khem peuh aa ding in ,mai lam ah kawlgam(MYANMAR) ki khel zawh tak tak nan, vai thu pi mah mah khat hi!cih thu ki za hi.\nUS gam sung a om laizom Zomi u leh nau, nu leh pate aw,\nKawl gam pan in US gam ahong zin Pu Chin Sian Thang pen Zomi khempeuh in ih it mahmah a, ih minam buppi Makaipi in ih sang hi. Tua ban-ah, Kawl gambup ahzong gam makaipi khatin a kiciamteh hi a, abei sa kum (20) val sung teng haksatna, bawlsiatna namkim thuak in mipi deihna leh mipi hamphatna ding, Zogam leh Zomi-te a’ding in gam leh minam maban apang khat gige khat ahi hi. Ama ang sung leh ama innkuanpihte hamphatna ding masaklo a, gam leh minam akhualna tawh a nuntakna hun a tamzaw apiakhia, minam makaipi khat ahi hi.\nZomi-te in Pu Chin Sian Thang bang-a minam makaipi khat ih neihpen ih angtanpih, ih kipaakpih, ih kicialpih ahih ban-ah, ih minam buppi in ahong lamto, ahong tawisang makaipi khat ahi hi.\nTutung US gam ahong zin sungin, amah ih itna, amah ih zahtakna, ama nasepnate tha ih piakna, ama maban ih panpihna, ama thuakna ih hehnemna, ama haksatna ih panpihna, ama gimna tawlnate ih dawnna, amah ih muakna in, US gam sung a om Zomi-te in ih hih theih zahin thu ngetsak in a sumtang mahmah tawh pangkhawm ni ci-in hong zawn ingh.\nPu Chin Sian Thang thapiakna sum apuak nuamte in anuai a Tanute tung ah puakciat ni ci-in hong taangko nuam ingh.\nDr. Do Khan Khup\nPa Suan Mang\nPa Tual Khan Suan\nPa Thang Do Hang\nPu Kam Sian Mung\nLungdam mahmah hang-ei.\nPangkhawm ni ei.


url: =Khuahun sialua ahih manin Kuala Lumpur atuding vanleng pawlkhat Penang ah kitusak :: ZOMI DAILY\nposted on 2 February 2018 at 8:57 am Lomkholna: Malaysia, News, Sawltak, World\nMalaysia, Kuala Lumpur International Airport (KLIA) ah atuding vanleng pawlkhat khuahun siatluatna (bad weather) hangin North Peninsular Malaysia aom vanlengtual te ah kitusak cih theStar pan kiza hi.\nHihvai tawh kisai in Malaysia Airports vaihawm thunei te’n Thursday (February 1) ni in agenkhiatna ah vanleng Flight 5 tepen Kuala Lumpur International Airport (KLIA) atuding hi a, ahi zongin khuahun siatna hangin Penang International Airport ah ki tusak cihi.\nTuaban ah Thailand, Bangkok panin Kuala Lumpur International Airport (KLIA) zuanin alengkhia Malaysia Airlines MH789 vanlengzong Langkawi International Airport ah atuding in ki laihsak “Re-routed” sak hi.\nKuala Lumpur International Airport (KLIA) ah atuding himahleh Penang International Airport ah aki laihsak vanleng tepen:\nMalaysia Airlines MH1397 from Kota Baru to Kuala Lumpur\nMalaysia Airlines MH001 from London to Kuala Lumpur\nMalindo Air OD551 from Yangon to Kuala Lumpur\nCathay Dragon KA725 from Hong Kong to Kuala Lumpur\nHimalaya Airlines H9890 from Kathmandu to Kuala Lumpur\nHih vanleng te lakah Myanmar, Yangon panin alengkhia Malindo Air khatzong kihel hi. Kuala Lumpur khuapi atudingin alengkhia pen Penang khua pekah aki tungseisai photdingdan hihtuak hi. Sawltak #zomidaily\nPrevious: Vantungte leh Leitung (the Shamayim and the Aretz)\nNext: USA, Los Angeles sanginn ah kum 12 aphapan numei khatin thaupua in sangnaupang mi 4 kapliam\nMalaysia gamsung aom Reguee sungpan “Poetry Competition” alunglut aomleh


url: =(Korean) Mini Houndstooth Ruffle Trim Sleeves Top – Drive Store\n(Korean) Mini Houndstooth Ruffle Trim Sleeves Top\n(韓國) 迷你千鳥格紋 荷葉邊袖子上衣\n成份: 棉/ 彈考纖維\n(Korean) Mini Houndstooth Ruffle Trim Sleeves Top in Black.\nAutunm Essential Item, Easy to Match.\n41Bust x 41Waist x 23Length x 17-1/2Shoulder (inch)


url: =Singapore MRT meileng lutna ah Christmas Greetings laimal kigelhkhial :: ZOMI DAILY\nposted on 26 December 2017 at 6:13 pm Lomkholna: News, Sawltak, Singapore, World\nSingapore gamsung khuasung kikawmna MRT meileng Station khatahzong lungdambawl muakna lai kisuaksak himahleh laimalgawm “Spelling” kikhial ahih manin, Social Media tungah kithehzak hi. Downtown Line atai MRT Station khat ii alutna ah Christmas Greetings akisuang ahihi.\nHih Christmas Greetings vai aki suaksak masa pen abeisa Reddit website tungah hi a, Photo sungah “Marry Christmas” ci’n kigelhkhial takpi hi. (aman taktak pen “Merry Christmas” ci’n gelhding ahihi) MRT Station pen koi cih kigenkhia lianlo a, ahi zongin meileng Station sung alutna Entrance khat ii Display tungah akisuaksak ahihi.\nSingapore Netiznes te’n hih Christmas Greetings amuhkhak uhciangin Social Media tuamtuam ah suaksak uh a, laimal kikhial pen ciamnuihbawl ngeingai uhhi.\nHihvai tawh kisai in SBS Transit vice-president of corporate communications Tammy Tan tungah dotna kinei a, amauzong hih Spelling Error hangin kakhial mahmah uhhi, aki theihphet in ki puahpha, kilaihkik pahhi ci’n genkhia hi. Hih hangin meileng azang khualzinmi Commuter te khatpeuh in nopmawh asaklohding ka lamen uhhi. Hih tungtawn in kongthuum uh a, mikhempeuh “Merry Christmas” ci’n kong hopih uhhi ci’n dawngkik hi.\nMore: Indonesia ah Christmas hunsung buaina abawlsawm migilo honkhat kimankhia\nMalaysia gamsung aom Airport khat ahzong “Mary Christmas” leh “Happy New Years” ci’n Christmas Greetings pen ki gelhkhial ahih manin, Social Media ah ki thehzakpah zihziah hi. Malaysia Airports thunei te’zong atheihphet in mipi tungah thuumna Statement khat khahkhiapah uhhi.\nAdiakdiak in Singapore gampen Manglai alimzat mahmah, National Official Language sungahzong English akihel hi a, ahi zongin Christmas Greetings pen kigelhkhial citciat sese hi. Sawltak #zomidaily\nPrevious: Yeshua (kammal thupi penpen ‘Yashua’ hi)\nNext: Zukham damiah mi 4 te’n nasemlai puteekkhat sumngen in thatlum uh


url: =Upna leh Kammal (4) ~ Rev. Fr. Damian Dal :: ZOMI DAILY\nposted on 16 December 2014 at 3:00 pm Lomkholna: Article, Biakna, DamianDal\nUpna leh Kammal (4)\nKammal in kizopna ahihi. Kammal in apiang, a om, ahi khatpeuhpeuh teltheihna hongpia a- akizang, mihing le Pasian, mihing le mihing, mihingte le nate kikal ah palai a kizang tawntung, a omloh a phamawh kizopna bulpi khat ahihi.Kammal in THU ahihi. Thu pen kammal zangin kigen hi. Khanglui te in: Thu in la hi in, La in zong thu hi, ci in, paunak nanei uhhi. Tua hi in, Thu in nate hongthei sakin, tau thupen kammal tawh kigelhkhia, ka paukhia hi.\nHihthu hangin, Pasian thu le Pasian kammal theihna in, pilna sangpen leh theihna sangpen ahihi. Banghanghiam cih leh Pasian in nakhempeuh abawlpa leh apiangsakpa hi in, amah in akipat cil akipan a om THU ahihi. Pasian’ thu teltak le siangtak a theihna in, akipiangsak nate tungah asia le apha khentel theihna pilna leh cimna hongpia hi. Christu Jesu in nakhempeuhte pianma in piangin, akipiangsak nakhempeuhte zong amahhangin kipiangsak ahih manin (Cf. Col 1:17), amah in akimu thei, akizathei asangpen anungta Pasian’ thu, Pasian Kammal (the Word made flesh) ahihi. Hihthu hangin, tua anungta tawntung Pasian’ thu, Pasian Kammal mahmah ahi, Christu tungah upna tawh kilam na, amasungah zungkhak na in (Col 2:6-7), eite nuntakna mahmah pen anungta Pasian kammal, anungta Pasian’ thu asuah mite ihihi.\nBanghanghiam cih leh, Pasian kammal (Dei verbum) in eite ngaihsutzia, muhzia, zakzia, telzia, phawkzia leh pauzia kammal te hongkikhel sak in, thu akici khempeuh tungah ama Thu tawh, kammal akikhempeuh tungah ama Kammal tawh gualzawhna honglasak hi. Thu tawh nakhempeuh kipiangsak ahih manin (Jn 1:1-3), nakhempeuh te thu atheinuam mite in, nakhempeuh te piansakna Thuman pha kanin, zonga, theihding leh telding ahihi. Ih nuntakna te ihlamna ding, amuanhuai leh abelhhuai thu in, nakhempeuh te apiangsak THU ahih ding kisam hi. Mihing te utthu, deihthu leh vangliatna leh, kicinna aneilo thu tuamtuam te tungah ihnuntakna te lamin, zungkha in, bulmat ding pen sehnel tunga inn lampa ihsuak nathu hongthei sak hi (Mt 7:26).\nMihing te nuntakna apicin nading leh thupha tawh akhangcing nuntakna aneihna ding in, lemetna, geelna, sepding bawldingte khempeuh ah, nungzuipi Peter bangmah in, “Topa aw, na hongsawl bangin, kangen kakhia ding hi – At your word, I will let down the nets” (Lk 5:5) cih upna kammal tawh nakhempeuh ihkipat ding ahihi. Tua hi leh “suang tungah inn alam mipilpa tawh ih kibang dinghi” (Mt 7: 24). Tua takciangin, Topa tungah, “Nang pen keima bukna mun leh kei hong hupa nahihi. Na thuciamna kamuang hi (Late 119: 114) aci mite ihsuak taktak dinghi. (Cf. Verbum Domini, 10).\nTua bang lungsim leh gamtat na in, anungta tawntung Pasian’ thu tungah upna tawh kingakna (obedience of faith) hi in, Pasian hongsapna aw za-in, ama thu ihzuihna ahihi (Rom 16:26; cf. Rom 1: 5, 2Cor 10: 5-6). Tua bang upna bek in, upna kammal hongpaukhia sak thei in, upna thugui hongsut sakthei hi. Atomin gen leng, tua bang upna bek in\nPasian hongsapna ihdawnkikna ahihi (Verbum Domini, 14). Paul in Rome mite tungah alaikhakna ah: Upna in zakna pan hongpiangkhia ahihi, tua ihzak dingthu in Christu thu leh kammal ahihi – faith comes from what is heard, and what is heard comes from the word of Christ (Rom 10:17), ci in nahilh hi.\nMihing te kammal (human language) in Pasian kammal maimialsak in, mihing le Pasian kikal leh, mihing le Pasian piansak nate kikal ah, meiipi bangin kaai in, ihmuh na tomsak in, ihtheihna zingsak thei hi. Mihing kammal in Pasian kammal hi lo in, Pasian in mihing kammal zangin nasem hizaw hi. Hih thu hangin, mihing te in, Pasian kammal pen mihing kamsungah koih in, mihing deihbang semsak nuam uha, mihing sila suaksak nuam uhhi. Mihing kammal in, Pasian’ nasem in, Pasian kammal leh Pasian thuhoih thupha te genkhiat hawmkhiat nading hina pi in, Pasian kammal pen, mihing te deihna, mihing te geelna te asem abawlding bek in ihdeih hi. Pasian pen eideihna bang semsak nuam in, eite in Pasian deihna ihsepding ihmangngilh thei hi. Ihgen, ihsak, ihsepna khempeuh ah Topa kampan hongpai khia thu in, eite nuntakna hita hen.\nChristu Topa in honggen inah: “Mite in, an le tui bektawh nungta hilo in, Pasian kampan ahongpai khia Thu tawh nungta zaw hi” (Mt 4: 4), ci in siangtakin hong hilhhi.\nPrevious: Dahna le Phawkna (Mawtaw in hong phutkhaksak)\nNext: Lungdambawl Thu laigil – 10 ~ Khaibawi